Sutarties 1 priedas

TECHNINĖ SPECIFIKACIJA


1. Pirkimo objektas – invazinių rūšių augalų (Sosnovskio barščių, kanadinės ir didžiosios rykštenių) (toliau – Invaziniai augalai) ir ispaninio ariono (toliau – Ariono) naikinimo Vilniaus miesto savivaldybės teritorijoje paslaugų (toliau – paslaugos) pirkimas. 
2. Paslaugų tikslas – įgyvendinti Sosnovskio barščių (Heracleum sosnowskyi), kanadinės (Solidago canadensis) ir didžiosios (Solidago gigantea) rykštenių bei ispaninio ariono (Arion vulgaris) gausos reguliavimo priemones Vilniaus miesto savivaldybėje (toliau - Savivaldybė).
3. Klientas – Vilniaus miesto savivaldybės administracija, perkanti paslaugų pirkimo sutarties specialiosiose sąlygose (toliau vadinama – Specialiosios sutarties sąlygos) nurodytas paslaugas iš Paslaugų teikėjo.
4. Paslaugų teikėjas – viešąjį pirkimą laimėjęs ūkio subjektas – fizinis asmuo, privatusis ar viešasis juridinis asmuo, kita organizacija ir jų padalinys arba tokių asmenų grupė, įskaitant laikinas ūkio subjektų asociacijas, teikiantis paslaugas, pagal Sutartį.
5. Perkamos paslaugos – invazinių rūšių augalų (Sosnovskio barščių, kanadinės ir didžiosios rykštenių) ir ispaninio ariono gausos reguliavimas (naikinimas) Vilniaus miesto savivaldybėje. Pirkimo objektas skaidomas į 3 (tris) pirkimo objekto dalis, atsižvelgiant į naikinamą invazinę rūšį:
· 1 pirkimo objekto dalis (Sosnovskio barščio (Heracleum sosnowskyi) gausos reguliavimas Vilniaus miesto savivaldybės teritorijoje, privačios nuosavybės teise fiziniams ir juridiniams asmenims priklausančiuose sklypuose ir valstybei priklausančiose žemėse);
· 2 pirkimo objekto dalis (kanadinės (Solidago canadensis) ir didžiosios (Solidago gigantea) rykštenių gausos reguliavimas Vilniaus miesto teritorijoje, privačios nuosavybės teise fiziniams ir juridiniams asmenims priklausančiuose sklypuose ir valstybei priklausančiose žemėse);
· 3 pirkimo objekto dalis (ispaninio ariono (Arion vulgaris) gausos reguliavimas Vilniaus miesto savivaldybėje, Savivaldybei priklausančiuose sklypuose).
6. Paslaugos teikiamos Savivaldybės teritorijoje: privačios nuosavybės teise fiziniams ir juridiniams asmenims priklausančiuose sklypuose (išskyrus 3 pirkimo objekto dalį) ir Savivaldybei priklausančiuose sklypuose.
7. Jeigu techninėje specifikacijoje apibūdinant pirkimo objektą nurodytas konkretus modelis ar tiekimo šaltinis, konkretus procesas, būdingas konkretaus tiekėjo tiekiamoms prekėms ar teikiamoms paslaugoms, ar prekių ženklas, patentas, tipai, konkreti kilmė ar gamyba, standartas, techninis liudijimas ar bendrosios techninės specifikacijos, tiekėjas gali pateikti lygiavertį sprendinį (kitų gamintojų lygiavertė produkcija ar įranga, pan.) nurodytajam. Lygiavertiškumo įrodymas yra tiekėjo pareiga. Jei siūlomas lygiavertis objektas ar standartas, iki pasiūlymų pateikimo termino pabaigos kartu su pasiūlymu turi būti pateikti lygiavertiškumą įrodantys dokumentai.
8. Paslaugų teikėjas teikdamas paslaugas privalo vadovautis:
· Parengtais Savivaldybės invazinių rūšių veiksmų planais[footnoteRef:1], kurie parengti vadovaujantis invazinių rūšių kontrolės ir naikinimo tvarkos aprašu, patvirtintu Lietuvos Respublikos aplinkos ministro 2002 m. liepos 1 d. įsakymu Nr. 352 „Dėl introdukcijos, reintrodukcijos ir perkėlimo tvarkos aprašo, invazinių rūšių kontrolės ir naikinimo tvarkos aprašo, invazinių rūšių kontrolės tarybos sudėties ir nuostatų, introdukcijos, reintrodukcijos ir perkėlimo programos patvirtinimo“ II skyriaus „Invazinių rūšių kontrolė ir naikinimas“ reikalavimais ir „Kenksmingų žmogaus sveikatai invazinių rūšių augalų naikinimo metodika“; [1: 2025 m. Vilniaus miesto savivaldybėje parengti Sosnovskio barščių, kanadinių ir didžiųjų rykštenių ir ispaninio ariono gausos reguliavimo ir naikinimo veiksmų planai. Nuoroda į veiksmų planus: https://vilnius.lt/savivaldybe/aplinkosauga-ir-energetika/aplinkosauga/invazines-rusys-gresme-aplinkai] 

· 2004 m. rugpjūčio 16 d. Lietuvos Respublikos aplinkos ministro įsakymu Nr. D1-433 „Dėl invazinių Lietuvoje rūšių sąrašo patvirtinimo”. Sosnovskio barštis (Heracleum sosnowskyi), kanadinė (Solidago canadensis) ir didžioji (Solidago gigantea) rykštenės bei ispaninis arionas (Arion vulgaris) įtraukti į invazinių Lietuvoje rūšių sąrašą. Sosonovskio barštis taip pat įrašytas į Europos Sąjungai susirūpinimą keliančių invazinių svetimų rūšių sąrašą, kuris patvirtintas 2016 m. liepos 13 d. Komisijos įgyvendinimo reglamentu (ES) Nr. 2016/1141;
· Lietuvos Respublikos saugomų gyvūnų, augalų ir grybų rūšių įstatymu, 1997 m. lapkričio 6 d. Nr. VIII-499 (galiojanti suvestinė redakcija nuo 2024-07-01 iki 2026-12-31);
· Lietuvos Respublikos žemės ūkio ministro įsakymu 2003 m. gruodžio 30 d. Nr. 3D-564 „Dėl augalų apsaugos produktų saugojimo, tiekimo rinkai, naudojimo taisyklių patvirtinto“ (galiojanti suvestinė redakcija nuo 2025-04-02);
· Lietuvos Respublikos saugomų teritorijų įstatymu, 1993 m. lapkričio 9 d. Nr. I-301 (galiojanti suvestinė redakcija nuo 2024-07-01 iki 2025-12-31);
· Lietuvos Respublikos teritorijų planavimo įstatymu, 1995 m. gruodžio 12 d. Nr. I-1120 (galiojanti suvestinė redakcija nuo 2025-07-01 iki 2025-10-31);
· Lietuvos Respublikos aplinkos apsaugos įstatymu, 1992 m. sausio 21 d. Nr. I-2223 (galiojanti suvestinė redakcija nuo 2025-06-19 iki 2025-10-31);
· Lietuvos Respublikos specialiųjų žemės naudojimo sąlygų įstatymu, 1995 m. gruodžio 12 d. Nr. I-1120 (galiojanti suvestinė redakcija nuo 2025-07-01 iki 2025-10-31);
· Lietuvos Respublikos laukinės gyvūnijos įstatymu, 1997 m. lapkričio 6 d. Nr. VIII-498 (galiojanti suvestinė redakcija nuo 2024-07-01 iki 2026-12-31);
· Invazinių rūšių kontrolės ir naikinimo tvarkos aprašu, kuris patvirtintas Lietuvos Respublikos aplinkos ministro 2002 m. liepos 1 d. įsakymu Nr. 352 (galiojanti suvestinė redakcija nuo 2023-04-27) „Dėl introdukcijos, reintrodukcijos ir perkėlimo tvarkos aprašo, invazinių rūšių kontrolės ir naikinimo tvarkos aprašo, invazinių rūšių kontrolės tarybos sudėties ir nuostatų, introdukcijos, reintrodukcijos ir perkėlimo programos patvirtinimo“, nustatyti invazinių rūšių, įrašytų į Invazinių Lietuvoje rūšių sąrašą, patvirtintą Lietuvos Respublikos aplinkos ministro 2004 m. rugpjūčio 16 d. įsakymu Nr. D1-433 „Dėl invazinių Lietuvoje rūšių sąrašo patvirtinimo“, gausos reguliavimo, kontrolės ir naikinimo reikalavimai;
· Lietuvos Respublikos aplinkos ministro įsakymu2022 m. birželio 7 d. Nr. D1-172 (galiojanti suvestinė redakcija nuo 2025-07-09) „Dėl į Europos Sąjungai susirūpinimą keliančių invazinių svetimų rūšių sąrašą įrašytų gyvūnų rūšių patekimo kelių ir plitimo valdymo veiksmų plano patvirtinimo“;
· Paviršinių vandens telkinių apsaugos zonų ir pakrančių apsaugos juostų nustatymo tvarkos aprašu, priimtu 2001 m. lapkričio 7 d. įsakymu Nr. 540, (galiojanti suvestinė redakcija nuo 2024-01-31) „Dėl paviršinių vandens telkinių apsaugos zonų ir pakrančių apsaugos juostų nustatymo tvarkos aprašo patvirtinimo“;
· Europos Parlamento ir Tarybos reglamentu (ES) Nr. 1143/2014, 2014 m. spalio 22 d., (galiojanti suvestinė redakcija 2019-12-14), kuris nustato visos Europos Sąjungos mastu taikomas priemones invazinių svetimų rūšių plitimui stabdyti, numato šalių narių pareigas stebėti, vertinti ir naikinti invazines rūšis bei rengti veiksmų planus.
9. Bendrieji Paslaugų teikimo reikalavimai:
9.1. Turi laikytis sveikatos apsaugos, darbų saugos ir aplinkosauginių reikalavimų, nepažeisti trečiųjų asmenų interesų, pažeidus – kompensuoti padarytus nuostolius.
9.2. Paslaugų teikimo metu Paslaugų teikėjas privalo pildyti augalų apsaugos produktų naudojimo apskaitos žurnalą ir naudoti Lietuvoje leidžiamas chemines medžiagas.
9.3. Suteikus paslaugas, pateikti Klientui cheminių medžiagų naudojimo žurnalą ir naudotų cheminių medžiagų saugos duomenų lapą.
9.4. Sudarius paslaugų teikimo sutartį, neperleisti paslaugos teikimo tretiesiems asmenims.
9.5. Paslaugos teikiamos pagal Kliento užsakymą (toliau – Užsakymas). Užsakymas teikiamas el. priemonėmis (dokumentų valdymo sistemoje, el. paštu). Užsakyme nurodomas paslaugos pavadinimas, atlikimo vieta, apimtys, atlikimo terminas, kita informacija (Sutarties 2 priedas). Užsakymas gali būti tikslinamas abipusiu sutarimu, jei dėl tikslinimo šalys nesusitaria, galutinį sprendimą priima Klientas.
9.6. Paslaugų teikimo terminai nustatomi vadovaujantis techninės specifikacijos nuostatomis ir civilinių teisinių santykių principais, t. y. atsižvelgti į paslaugų užsakyme nurodytas paslaugų apimtis (pvz., paslaugų teikimo teritorijos plotą), taikytiną (-us) paslaugų teikimo būdą (-us), sąlygų sudėtingumą ir meteorologines sąlygas. Pavyzdžiui, Sosnovskio barščių naikinimo cheminėmis priemonėmis 1 ha plote ir esant įprastoms sąlygoms (kai sausa, nelyja, nėra didelio karščio) paslaugoms suteikti bus skiriamas ne trumpesnis kaip 3 (trijų) darbo dienų terminas, analogiškam užsakymui įvykdyti sudėtingomis sąlygomis – ne trumpesnis kaip 7 (septynių) darbo dienų terminas. Jeigu paslaugos turi būti teikiamos mechaninėmis priemonėmis (nupjaunant) 1 ha plote ir esant įprastoms sąlygoms (kai sausa, nelyja, nėra didelio karščio), paslaugoms suteikti bus skirtas ne trumpesnis kaip 7 (septynių) darbo dienų terminas, sudėtingomis sąlygomis – ne trumpesnis kaip 10 (dešimties) darbo dienų terminas. Sudėtingos sąlygos (reljefas (šlaitai), padidintas pavojingumas darbuotojų saugai ir sveikatai), kurioms esant paslaugos gali būti teikiamos tik neproporcingai didelėmis sąnaudomis lyginant su įprastinėmis tos veiklos rūšies sąnaudomis. Sudėtingomis sąlygomis nelaikomos tos sąlygos, kurios yra įvardintos šioje techninėje specifikacijoje, ir yra įprastos teikiant atitinkamos rūšies paslaugas. Dėl sudėtingų sąlygų taikymo kiekvienu atveju sprendžia Klientas. Paslaugų teikimo terminas, kai Sosnovskio barščiai turi būti iškasami, bus nustatomas susitarimo būdu, atsižvelgiant į paslaugų teikimo teritorijos plotą. Esant pagrįstoms aplinkybėms, nesusijusioms su Paslaugų teikėju (pvz. paslaugų teikimui netinkamos meteorologinės sąlygos), Paslaugų teikėjas gali prašyti pratęsti paslaugų suteikimo terminą, ne vėliau kaip per 7 (septynias) darbo dienas nuo užsakymo pateikimo dienos. Klientas sprendimą dėl paslaugų suteikimo termino pratęsimo priims ne vėliau nei per 3 (tris) darbo dienas nuo prašymo pratęsti paslaugų suteikimo terminą gavimo dienos.
9.7. Paslaugų teikėjas privalo turėti visą paslaugoms suteikti būtiną techniką, įrankius, priemones, taip pat privalo pasirūpinti paslaugoms suteikti reikalingomis cheminėmis priemonėmis (augalų apsaugos produktais – herbicidais), darbuotojų asmeninėmis apsaugos priemonėmis (tinkama darbo apranga, pirštinėmis, apsauginėmis kaukėmis, akiniais, respiratoriais ir kt.). Paslaugų teikimo vietoje (prie įvažiavimų/įėjimų į ir iš teritorijos pastatyti įspėjamuosius ženklus (įspėjamąsias juostas, informacines lenteles, stendus ir kt.) apie vykdomus darbus.
9.8. Invazinių rūšių naikinimo darbus organizuoja ir prižiūri bei naikinimo būdą parenka Klientas.
9.9. Klientas turi informuoti žemės sklypo, kurio teritorijoje bus naikinami invaziniai augalai, valdytoją ir naudotoją apie konkrečios priemonės įgyvendinimą (taip pat turi būtų gautas jo sutikimas) ne mažiau kaip prieš 10 (dešimt) kalendorinių dienų iki numatomų darbų pradžios.
9.10.  Paslaugų teikėjas privalo informuoti Klientą bent prieš 1 (vieną) darbo dieną apie planuojamas tvarkyti teritorijas ir laiką.
9.11. Paslaugų teikimo metu, invazinius augalus iškasant ar nupjaunant, susidariusios žaliosios atliekos turi būti pašalintos iš tvarkomos teritorijos ir pristatytos į žaliųjų atliekų kompostavimo aikštelę (Paslaugų teikėjas privalo turėti tai patvirtinančius dokumentus, sąskaitas faktūras) arba kompostuojamos Paslaugų teikėjo įmonėje. Mesti šias atliekas į šiukšlių dėžes, komunalinių atliekų ar kitus tam nepritaikytus konteinerius griežtai draudžiama. Naikinant ispaninius arionus nugaišę šliužai turi būti sutvarkomi kaip organinės kilmės atliekos. Jie turi būti kompostuojami tik uždaruose konteineriuose arba perduodami į biologiškai skaidžių atliekų surinkimo vietas. Griežtai draudžiama šliužus išmesti neapdorotus ar pernešti už teritorijos ribų. Paslaugų teikėjas Klientui turi pateikti invazinių rūšių utilizavimo pagrindžiančius dokumentus.
9.12. Klientas turi teisę tikrinti darbų kokybę tiek fiziškai atvykdamas į darbų atlikimo vietą, tiek naudodamasis dronais atliktos nuotolinės stebėsenos duomenimis. Jeigu paslaugos suteiktos nekokybiškai, Paslaugų teikėjas savo sąskaita turi pašalinti suteiktų paslaugų trūkumus ne vėliau nei per 14 (keturiolika) kalendorinių dienų nuo Kliento informavimo apie trūkumus dienos. Paslaugų teikėjas pašalinęs trūkumus, informuoja Klientą apie pakartotinai atliktus darbus. Klientas turi teisę pasitelkti trečiąsias šalis (ekspertus, specialistus) atliktų darbų kokybei vertinti.
9.13. Paslaugų teikėjas kiekvieną mėnesį teikia Klientui darbų atlikimo aktą, kuriame nurodomi visi per ataskaitinį laikotarpį sutvarkyti plotai (m²), jų koordinatės bei pridedamos fotofiksacijos (prieš ir po darbų atlikimo). Klientas turi teisę atsitiktinės atrankos būdu pasirinktinai patikrinti ne mažiau kaip 20 proc. visų akte nurodytų plotų.
9.14. Atlikęs naudotų naikinimo priemonių vertinimą, Klientas parengia darbų priėmimo aktą, kuriame nurodo kiekvienos Sosnovskio barščių augavietės naikinimo kokybę ir  pastebėtus trūkumus. Kiekvienas patikrintas plotas (vieta, kuri nurodyta Užsakyme) vertinamas pagal Techninėje specifikacijoje nurodytus darbų atlikimo kokybės kriterijus. Jei tikrinimo metu nustatoma, kad 20 proc. (pvz., 2 iš 10 patikrintų plotų pateiktų patikrinimo akte) patikrintų teritorijų neatitinka Veiksmų plane nurodytų naikinimo metodų reikalavimų, Klientas turi teisę nemokėti už paslaugas, kurios pateiktos akte, kol trūkumai nebus pašalinti. Pakartotinai nustačius neatitikimus, už tas paslaugas, kurios nurodytos akte mokėjimas nevykdomas visai. Tuo atveju, jei pateikti darbai akte pripažįstami netinkamai atliktais, Paslaugų teikėjas turi teisę per 5 (penkias) darbo dienas pateikti papildomus įrodymus ar paaiškinimus, pagrindžiančius darbų atlikimą.
10. 1 pirkimo objekto dalis. Sosnovskio barščio (Heracleum sosnowskyi) gausos reguliavimas Vilniaus miesto savivaldybės teritorijoje, privačios nuosavybės teise fiziniams ir juridiniams asmenims priklausančiuose sklypuose ir valstybei priklausančiose žemėse.
10.1. Paslaugų tiekėjas teikdamas Paslaugas turi vadovautis Kliento pateiktu Užsakymu ir parengtu Sosnovskio barščio (Heracleum sosnowskyi) gausos reguliavimo Vilniaus miesto savivaldybės teritorijoje 2026–2029 metų veiksmų planu, kuriame aprašyti naikinimo būdai/priemonės, naikinimo laikas, naikinimo plotai ir tvarka (dokumentai pateikiami elektroninėje formoje).
10.2. Augalų naikinimo laikas, tvarka ir būdai/priemonės. Sosnovskio barščio populiacijų naikinimo darbai turi būti pradedami ankstyvą pavasarį, vos prasidėjus augalų vegetacijai ir tęsiami iki rugpjūčio pabaigos, bet, atsižvelgus į meteorologines sąlygas, naikinimo laikotarpis gali apimti ir rugsėjo mėnesį. Teikiant paslaugą turi būti siekiama, kad augalai nespėtų sužydėti ir išbarstyti sėklų.
· Priemonė Nr. 1. Naikinti ir kontroliuoti Sosnovskio barščio populiaciją cheminėmis priemonėmis (I būdas). Priemonė taikoma vieną kartą per metus. Naikinimo laikotarpis: kovo–gegužės mėn. Sosnovskio barščiai naikinami purškiant juos selektyvių herbicidų Accurate 200 WG ir Nuance 75 WG mišiniu, į kurį pridedama paviršiaus aktyviosios medžiagos Kontakt. Vienam Sosnovskio barščių sąžalynų hektarui reikia 200 l herbicidų tirpalo, pagaminto iš 20 g Accurate 200 WG ir 10 g Nuance 75 WG bei 100 ml Kontakt ir vandens. Sosnovskio barščius purškiant selektyviai (sunaudojama 2 litrai tirpalo/100 m2). Jeigu rinkoje nebus galimybės įsigyti nurodytų pavadinimų selektyvių herbicidų, jų vietoje reikia naudoti lygiaverčius herbicidus, turinčius tas pačias veikliąsias medžiagas (Nuance 75 WG – tribenuron-metilas, 750 g/kg; Accurate 200 WG – metsulfuron-metilas, 200 g/kg).
Sosnovskio barščių naikinimas cheminėmis priemonėmis yra gana efektyvus ir palyginti nebrangus kontrolės ir naikinimo būdas. Naudojant selektyvius herbicidus, sunaikinami ne visi vietiniai augalai, todėl po purškimo tais pačiais metais buveinėse atsikuria žolinių augalų danga, kuri kliudo naujiems Sosnovskio barščiams įsikurti arba vietiniai augalai nustelbia jų daigus. 
Herbicidų veikliosios medžiagos lengvai išsiplauna į gruntinius vandenis, todėl būtina griežtai laikytis leidžiamų normų. Sosnovskio barščiai rankiniu purkštuvu purškiami pavasarį – kovo–gegužės mėn. (atsižvelgus į meteorologines sąlygas ir augalų vegetacijos laiką). Sosnovskio barščiai turi būti purškiami tada, kai jų lapai išaugę ne daugiau kaip 15 cm aukščio (optimalu), bet ne aukštesni kaip 30 cm aukščio, o iš sėklų išaugę daigai nedaugiau kaip 5 cm aukščio. Tikslų purškimo laiką būtina nustatyti pagal kiekvienų metų meteorologines sąlygas ir augalų išsivystymą. Jeigu prieš purškimą Sosnovskio barščių lapai yra aukštesni kaip 30 cm, juos būtina nupjauti ir augalus herbicidų tirpalu apdoroti tik tada, kai atžėlę lapai vėl išauga iki 10–15 cm aukščio. Herbicidus reikia purkšti saulėtą ir ramią dieną, kai vėjo greitis mažesnis negu 5 m/s, o vidutinė paros oro temperatūra daugiau kaip +10 °C. Labai svarbu tiksliai pamatuoti reikiamą herbicidų kiekį, kuris atitiktų numatytą plotą, kuriame bus naikinami Sosnovskio barščiai. Negalima savo iniciatyva didinti nurodytų herbicidų santykio, nes naikinimas bus neefektyvus.
Būtina pažymėti, kad herbicidų efektyvumas didesnis saulės gerai apšviestose buveinėse, o šalia medžių, pakrūmėse ar kitokiose vietose, kurių apšviestumas prastesnis arba dirvožemis labai drėgnas, herbicidų efektyvumas gerokai mažesnis.
· Priemonė Nr. 2. Sosnovskio barščių naikinimas nupjaunant nuo herbicidų nežuvusius augalus su žiedynais (II būdas). Antruoju etapu augalai naikinami mechaniškai, siekiant sunaikinti visus augalus, kurie nuo herbicidų nežuvo ir kurie naikinimo metais išaugino žiedynus (populiacijose turi būti sunaikinti visi augalai su žiedynais). Priemonė taikoma po du kartus per vienerius metus. Naikinimo laikotarpis: birželio pabaiga ir liepos vidurys. Jeigu plote buvo taikyta priemonė Nr. 1 (Naikinti ir kontroliuoti Sosnovskio barščio populiaciją cheminėmis priemonėmis), priemonės įgyvendinimo metais plote žolė (visi žoliniai augalai) arba tik barščių lapai negali būti pjaunami nepertraukiant anksčiau negu rugsėjo antroje pusėje (kol yra Sosnovskio barščio žaliuojančių lapų). Galima nupjauti tik herbicidų nepaveiktus individus (nukapoti stiebus su žiedynais). Herbicidų paveikti individai per visą augimo sezoną laipsniškai silpsta, pūva herbicidais paveikti lapai ir požeminės dalys, kol augalas žūsta. Nupjovus antžemines herbicidų paveiktas dalis, augalai gali atsigauti ir nežūti. Priklausomai nuo meteorologinių sąlygų, pakartotinis žydėjimas gali prasidėti ir rugpjūčio mėnesį. 
Herbicidų nepaveikti augalai, pjaunami rankine krūmapjove arba žoliapjove, kuri nesmulkina žolės. Pjaunama augalo žolė negali būti smulkinama dėl darbuotojų saugumo, nes smulkinant iš sultingų stiebų susidaro daug aerozolių, kurie gali pakliūti į dirbančių ar netoliese esančių žmonių kvėpavimo takus, ant akių ir burnos gleivinių, nusėsti ant odos ir sukelti nudegimus. Nupjovus žiedynus, tame pačiame plote antrą kartą priemonę reikia įgyvendinti praėjus mėnesiui, maždaug rugpjūčio pradžioje, nes gyvybingi individai dažnai išaugina naujus žiedynus, kurie gali subrandinti sėklas. Antrą kartą tais pačiais metais reikia žiedynus pjauti nuo rugpjūčio pradžios iki rugpjūčio vidurio. Esant poreikiui, Sosnovskio barščiai gali būti dar kartą pjaunami rugsėjo viduryje.
Kiekvienas asmuo, mechaninėmis priemonėmis naikinantis Sosnovskio barščius, privalo būti informuotas apie šių augalų keliamą grėsmę sveikatai, supažindintas su apsisaugojimo nuo neigiamo poveikio būdais ir visus darbus vykdyti naudodamas visas būtinas apsisaugojimo priemones (specialius drabužius, avalynę, pirštines, respiratorius, akinius). Darbuotojai turi vengti liesti Sosnovskio barščius, glaustis prie jų neapsaugotomis kūno dalimis. Baigus darbą, reikia saugotis, kad plika oda neprisiliestų prie augalų sultimis užterštų drabužių, avalynės, įrankių. Paslaugų tiekėjas prisiima atsakomybę už savo darbuotojus. Už patirtą darbuotojų žalą naikinant invazinius augalus ir nesilaikant saugos reikalavimų, Klientas neatsako. 
Darbus patariama vykdyti debesuotą, bet ne lietingą dieną ir kai nuo augalų jau nukritusi rasa. Jeigu po naikinimo lieka mažai Sosnovskio barščio individų (ne daugiau kaip 2 individai 0.01 ha), rekomenduojama per priežiūros laikotarpį taikyti priemonę Nr. 3. 
· Priemonė Nr. 3. Sosnovskio barščių naikinimas iškasant pavieniui augančius ar po cheminio naikinimo likusius pavienius individus (III būdas). Priemonė taikoma Sosnovskio barščius naikinant mažuose plotuose, užimančiuose ne daugiau 0,20 ha ir juose yra mažai individų (paprastai ne daugiau kaip 2 individai 0,01 ha). Metodas taip pat tinkamas taikyti didesniuose plotuose, kuriuose bent dvejus metus iš eilės buvo įgyvendintos cheminės naikinimo priemonės ir yra likę mažai individų. Priemonė taip pat turėtų būti taikoma tais atvejais, kai Sosnovskio barščiai naikinami gyvenamųjų sodybų kiemuose, soduose ar kitose vietose, kuriose, dėl žmonių saugumo, negalima naudoti cheminių naikinimo priemonių. Priemonė taip pat taikoma Sosnovskio barščiams naikinti vandens telkinių apsaugos zonoje.
Priemonė įgyvendinama du kartus per metus, kad būtų sunaikinti ne tik subrendę ir pribręstantys, bet ir vėliau išaugantys jauni Sosnovskio barščio individai. Taip garantuojama, kad kiekvienas likęs individas bus sunaikintas ir aplinka bus mažiau teršiama herbicidais. Priemonė taikoma po du kartus per vienerius metus. Subrendę ir pribręstantys Sosnovskio barščiai kasami pavasarį, kai jų lapai būna ne daugiau kaip 30–50 cm aukščio (geriausia iki 20 cm aukščio), paprastai nuo balandžio vidurio ar gegužės pradžios, tačiau priklausomai nuo meteorologinių sąlygų, laikas gali būti kitoks. Pakartotinai augalai tose pačiose teritorijose tais pačiais metais kasami liepos–rugpjūčio mėnesiais, kai paauga iki tol buvę nepastebimi jauni individai. 
Kasant Sosnovskio barščius, kastuvas į žemę smeigiamas 10–15 cm atstumu nuo augalo įstrižai augalo šaknims (maždaug 45° kampu) ir jos pakertamos maždaug 5–10 cm gylyje. Suėmus augalą už lapų, jis su šaknimis ištraukiamas iš žemės. Ant šaknų esantis dirvožemis nupurtomas, kasimo vieta užlyginama kastuvu, o pakelta velėna prispaudžiama kastuvu arba koja. Iškasti ir surinkti Sosnovskio barščiai turi būti išnešti iš tvarkymo ploto ir utilizuoti. Pakelėse, upių pakrantėse ir kitose vietovėse (ne sodybų aplinkoje) iškastus ir surinktus Sosnovskio barščius rekomenduojama dėti į tamsius didelius plastikinius maišus, kad būtų lengviau ir saugiau juos išnešti iš tvarkymo ploto utilizavimui. Priemonė įgyvendinama du kartus per metus visais Veiksmų plano priemonių įgyvendinimo metais. 
Priklausomai nuo meteorologinių sąlygų, augalai gali sparčiau augti ir subręsti antroje vasaros pusėje. Todėl per vieną vegetacijos sezoną šią priemonę gali riekti įgyvendinti tris kartus.
· Priemonė Nr. 4. Naikinti ir kontroliuoti Sosnovskio barščio populiaciją pjaunant antžemines dalis (IV būdas). Priemonė taikoma tada, kai Sosnovskio barščių naikinti negalima kitais metodais dėl aplinkosauginių reikalavimų (vandens telkinių apsaugos zonose) arba kultūros pavaldo objektų teritorijose, kuriose cheminis naikinimo metodas ir kasimas negalimi. Sosnovskio barščiai naikinami juos intensyviai pjaunant, taip neleidžiant augalams pražydėti ir subrandinti sėklų. Priemonė taip pat privalo būti taikoma tais atvejais, kai Veiksmų plane apibrėžtoje teritorijoje įgyvendinamos numatytos priemonės, o gretimuose plotuose, kuriuose dėl kokių nors priežasčių naikinimas pagal Veiksmų planą nevykdomas. Priemonė taikoma mažiausiai po tris kartus per metus. Sosnovskio barščiai naikinami juos intensyviai pjaunant, taip neleidžiant augalams pražydėti ir subrandinti sėklų. Priemonės įgyvendinimo laikotarpis – intensyvaus Sosnovskio barščių augimo periodas. Pirmą kartą priemonę tikslinga įgyvendinti birželio viduryje, antrą kartą liepos viduryje, trečią kartą rugpjūčio viduryje. Atsižvelgus į meteorologines sąlygas, Sosnovskio barščių antrinis augimas ir žydėjimas gali prasidėti ir gerokai vėliau, netgi rugsėjo mėnesį (ypač po sausrų) ir augalai gali iki rudens pabaigos subrandinti sėklas. Tokiais atvejais gali būti būtinas ketvirtas augalų pjovimas. 
Pjaunama rankine krūmapjove arba žoliapjove, kuri nesmulkina žolės. Dideliuose plotuose, jeigu leidžia sąlygos, gali būti naudojama traktorinė arba nuotoliniu būdu valdoma žoliapjovė. Pjaunama augalo žolė negali būti smulkinama dėl darbuotojų saugumo, nes smulkinant iš sultingų stiebų susidaro daug aerozolių, kurie gali pakliūti į dirbančių ar netoliese esančių žmonių kvėpavimo takus, ant akių ir burnos gleivinių, nusėsti ant odos ir sukelti nudegimus. Jeigu pjaunama nuotoliniu būdu valdoma žoliapjove, jos operatorius vis tiek turi dėvėti apsaugos priemones (ypač svarbu dėvėti respiratorių ir apsauginius akinius). 
Tinkamiausias laikas pirmą kartą pjauti Sosnovskio barščio individus yra birželio antrasis dešimtadienis, bet ne vėliau kaip iki liepos 10 d. Nupjovus Sosnovskio barščius, tame pačiame plote antrą kartą priemonę reikia įgyvendinti praėjus mėnesiui, maždaug liepos viduryje, nes gyvybingi individai dažnai išaugina naujus žiedynus, kurie gali subrandinti sėklas. Trečią kartą tais pačiais metais augalus reikia pjauti nuo rugpjūčio pradžios iki rugpjūčio vidurio. Esant poreikiui, Sosnovskio barščiai gali būti dar kartą pjaunami rugsėjo viduryje. Tam tikrais atvejais šią (jeigu sumažėja individų gausumas) priemonę galima pakeisti priemone Nr. 2.
Kiekvienas asmuo, pjaunantis Sosnovskio barščius jais užkrėstuose plotuose, privalo būti informuotas apie šių augalų keliamą grėsmę sveikatai, supažindintas su apsisaugojimo nuo neigiamo poveikio būdais, aprūpintas visomis būtinomis asmens apsisaugojimo priemonėmis (neperšlampami drabužiai, avalynė, pirštinės, respiratorius, akiniai) ir visus darbus vykdyti tik dėvėdamas apsauginius drabužius, respiratorių ir apsauginius akinius. Darbuotojai turi vengti liesti augalus, glaustis prie jų drabužiais ar apsaugos priemonėmis neapsaugotomis kūno vietomis. Baigus darbą, reikia saugotis, kad plika oda neprisiliestų prie augalų sultimis aptiškusių drabužių, avalynės, įrankių. Darbus patariama vykdyti debesuotą, bet ne lietingą dieną ir kai nuo augalų jau nukritusi rasa. 
Jeigu po naikinimo lieka mažai Sosnovskio barščio individų (ne daugiau kaip 2 individai 0.01 ha), rekomenduojama per priežiūros laikotarpį taikyti priemonę Nr. 3. 
· Priemonė Nr. 5. Naikinti ir kontroliuoti Sosnovskio barščio populiaciją agrotechninėmis priemonėmis (V būdas). Priemonė taikoma Sosnovskio barščiams naikinti žemės ūkio paskirties plotuose, kuriuose nėra daugiamečių pievų ir kuriuose neseniai buvo ariama žemė (pūdymuose ir dirvonuose). Metodas tinkamas taikyti įvairaus dydžio plotuose. Labiausiai metodas tinkamas individualios nuosavybės teise fiziniams asmenims priklausančiuose žemės sklypuose. Priemonė turi būti taikoma ne trumpiau kaip penkerius metus iš eilės. Priemonė taikoma po vieną kartą per metus. Priemonės įgyvendinimo laikotarpis – kovas–balandis. Papildomi darbai, jeigu jų reikia (priemonė Nr. 3 – naikinti iškasant pavieniui augančius ar po cheminio naikinimo likusius pavienius Sosnovskio barščio individus), vykdomi atsižvelgus į pagrindinės priemonės įgyvendinimo rezultatus. 
Naikinant Sosnovskio barščius agrotechninėmis priemonėmis, jeigu susidarę dideli ir tankūs šių augalų sąžalynai, rekomenduojama pirmaisiais metais taikyti priemonę Nr. 1 (Naikinti ir kontroliuoti Sosnovskio barščio populiaciją cheminėmis priemonėmis), o vėliau taikyti tik agrotechnines priemones. Pirmaisiais (jeigu buvo taikyta tvarkymo priemonė Nr. 1 – antraisiais) tvarkymo metais pavasarį (kovo arba balandžio mėn., atsižvelgus į meteorologines sąlygas) visas plotas sukultivuojamas, kad sudygtų kuo daugiau sėklų banke esančių Sosnovskio barščių sėklų. Po dviejų arba trijų savaičių visą plotą rekomenduojama suarti ir iškultivuoti. Surinkti Sosnovskio barščių šaknis, sukrauti į krūvą ir uždengti juoda plastikine plėvele, kad supūtų (rudenį arba kitą pavasarį puvenas galima paskleisti tame pačiame lauke). Suartame plote rekomenduojama sėti trumpos vegetacijos kultūrinius augalus (miežius, avižas, pašarui gauti skirtus mišinius ir t.t.). Antraisiais (jeigu buvo taikyta tvarkymo priemonė Nr. 1 – trečiaisiais) ir vėlesniais metais žemės plotą naudoti įprastai, jame auginant vienmečius vasarinius kultūrinius augalus. Žiemkenčius augalus rekomenduojama auginti ne anksčiau kaip po penkerių tvarkymo metų.
Jeigu pasėlyje lieka gyvų Sosnovskio barščių individų, kurie išaugina žiedynus, juos reikia iškasti (taikyti priemonę Nr. 3 – Naikinti iškasant pavieniui augančius ar po cheminio naikinimo likusius pavienius Sosnovskio barščio individus). Išaugusius, bet nežydinčius Sosnovskio barščio individus galima palikti, jie bus sunaikinti rudeninio arba pavasarinio žemės arimo metu. 
Jeigu taikoma ši naikinimo priemonė, Paslaugų tiekėjas turi užtikrinti, kad lauko pakraščiuose neliktų gyvų Sosnovskio barščio individų, kurie galėtų žydėti ir subrandinti sėklas. Pavienius lauko pakraščiuose (už ariamo ploto ribų) augančius individus rekomenduojama naikinti taikant priemonę Nr. 1 (Naikinti ir kontroliuoti Sosnovskio barščio populiaciją cheminėmis priemonėmis) arba priemonę Nr. 3 (Naikinti iškasant pavieniui augančius ar po cheminio naikinimo likusius pavienius Sosnovskio barščio individus).
10.3. Reikalavimai Paslaugos teikėjui, įgyvendinančiam priemones Nr. 1–4:
10.3.1. Sosnovskio barščio augaviečių naikinimo darbai pradedami ankstyvą pavasarį, vos prasidėjus augalų vegetacijai, kai augalai pasiekia maždaug 30 cm aukštį. Teikiant paslaugą turi būti siekiama, kad augalai nespėtų sužydėti, ypač svarbu, kad nespėtų subrandinti ir išbarstyti sėklų.
10.3.2. Sosnovskio barščio augaviečių naikinimo darbai tęsiami be pertraukos visą paslaugų teikimo laikotarpį (2026-2029 m.).
10.3.3. Asmenys, dirbantys teritorijoje, apaugusioje kenksmingais žmogaus sveikatai invazinių rūšių augalais, privalo turėti asmens apsaugos priemones. Visos kūno dalys privalo būti apsaugotos vandens nepraleidžiančiais sintetiniais drabužiais ir avalyne, būtina dėvėti pirštines ir apsaugines kaukes, akinius ir respiratorius. Baigus darbus, darbuotojai privalo saugotis, kad plika oda neprisiliestų prie augalų sultimis aptiškusių drabužių, avalynės, įrankių. Asmenys privalo vengti liesti augalus, glaustis prie bet kurių jų dalių neapsaugotomis kūno vietomis.
10.3.4. Sosnovskio barščiai augalų apsaugos produktais (herbicidais) naikinami tose teritorijose, kuriose augalų apsaugos produktų naudojimas nėra uždraustas Lietuvos Respublikos teisės aktų.
10.3.5. Paslaugų teikėjas turi naudoti tik tokius augalų apsaugos produktus (herbicidus), kuriuos Lietuvos Respublikos teisės aktų nustatyta tvarka leidžiama įvežti ir naudoti Lietuvos Respublikoje, ir tik taip, kaip nurodyta naudojamų augalų apsaugos produktų (herbicidų) etiketėse. Prieš pradedant teikti paslaugas, tiekėjas raštu (el. paštu) turi informuoti, kokius augalų apsaugos produktus (herbicidus), kokiomis sudėtinėmis dalimis ir koncentracijomis Paslaugų teikėjas naudoja paslaugoms suteikti.
10.3.6. Paslaugų teikėjas turi nupurkšti visus paslaugų užsakyme nurodytoje teritorijoje esančius Sosnovskio barščius ar jų sąžalynus, nepalikdamas pavienių individų. Jeigu Sosnovskio barščių sąžalynas didesnis nei Kliento pateiktame paslaugų užsakyme nurodytas teritorijos plotas arba ne visoje teritorijoje gali būti naudojami augalų apsaugos produktai (herbicidai), Paslaugų teikėjas, ne vėliau kaip per 7 (septynias) darbo dienas nuo užsakymo pateikimo, turi kreiptis į Klientą dėl paslaugų užsakymo patikslinimo. Klientas sprendimą dėl paslaugų užsakymo patikslinimo priims per 7 (septynias) darbo dienas nuo prašymo patikslinti paslaugų užsakymą gavimo dienos.
10.3.7.  Paslaugų teikėjas, suteikęs paslaugas pagal pateiktą paslaugų užsakymą, turi per 3 darbo dienas informuoti Klientą apie suteiktas paslaugas, nurodydamas naudotus augalų apsaugos produktus (herbicidus) ir orientacinį terminą, kuriam praėjus turėtų būti matomi paslaugų rezultatai.
10.3.8.  Jeigu praėjus 20 (dvidešimčiai) darbo dienų nuo paslaugos suteikimo, nupurkšti Sosnovskio barščiai nėra visiškai sunykę, Paslaugų teikėjas savo sąskaita turi pašalinti suteiktų paslaugų trūkumus per 14 (keturiolika) kalendorinių dienų.
10.3.9.  Augalų apsaugos produktai turi būti naudojami laikantis naudojamų augalų apsaugos produktų (herbicidų) etiketėje nurodytų reikalavimų (pavyzdžiui, nuo panaudojimo iki lietaus turi praeiti mažiausiai 2 val. ir kt.). Naudojamas vanduo turi būti švarus, nes vandenyje esančios priemaišos daro įtaką herbicidų veiksmingumui.
10.3.10.  Prieš purškimą būtina patikrinti (pavyzdžiui, purkšdami vandeniu), ar rekomenduojamas kiekis atitinka plotą. Pavyzdžiui, jei rekomenduojama į 1 ha išpurkšti 200 l tirpalo, tai reiškia, kad 5 l tirpalo turi būti tolygiai paskleisti į 250 kv. m.
10.3.11.  Herbicidų purškimui gali būti naudojamos įvairios techninės priemonės. Rekomenduojama naudoti profesionalias priemones, kad būtų užtikrinama naikinimo kokybė, pavyzdžiui, purškiant herbicidus, kad jie nepasklistų plačiai, turi būti apsauginiai gaubtai, naudojamoms priemonėms turi būti atlikta techninė patikra.
10.3.12.  Herbicidus draudžiama naudoti paviršinių vandens telkinių pakrantės apsaugos juostose (pagal Lietuvos Respublikos 2019 m. birželio 6 d. Nr. XIII-2166 „Specialiųjų žemės naudojimo sąlygų įstatymo“ 100 punkto 2 ir 3 dalis). Lietuvos Respublikos saugomų teritorijų įstatymo (toliau – Saugomų teritorijų įstatymas) 18 ir 20 straipsniai nustato paviršinių vandens telkinių apsaugos zonų ir pakrančių apsaugos juostų, kurios yra viena iš bendrosios ekologinės apsaugos zonų rūšių, tikslus, taip pat dokumentus, kuriuose šios zonos ir juostos turi būti nustatomos, apibrėžia jose draudžiamas ar ribojamas veiklos rūšis, nurodo, kas turi nustatyti šių zonų ir juostų nustatymo tvarką. Vadovaujantis Saugomu teritorijų įstatymo nuostatomis, Lietuvos Respublikos aplinkos ministro 2001 m. lapkričio 7 d. įsakymu Dėl Paviršinio vandens telkinių apsaugos zonų ir pakrančių apsaugos juostų nustatymo taisyklių patvirtinimo Nr. 540 patvirtintas Paviršinių vandens telkinių apsaugos zonų ir pakrančių apsaugos juostų nustatymo tvarkos aprašas reglamentuoja paviršinių vandens telkinių (išskyrus Baltijos jūrą ir Kuršių marias) apsaugos zonų ir pakrančių apsaugos juostų nustatymo principus. Apraše nustatyti reikalavimai privalomi asmenims, rengiantiems teritorijų planavimo dokumentus, žemėtvarkos projektus, kitus dokumentus ir planus, kuriuose nustatomos teritorijų prie paviršinių vandens telkinių naudojimo sąlygos, bei asmenims, vykdantiems tokios veiklos valstybinę kontrolę. Pakrančių apsaugos juostos pločiai, priklausomai nuo vandens telkinio dydžio ir jo pakrantės žemės paviršiaus nuolydžio / polinkio kampo, gali svyruoti 2,5–75 metrų ribose, tačiau miestuose ir (ar) atskirose jų dalyse, vadovaujantis atitinkamais teritorijų planavimo dokumentais, juostos plotis, pavyzdžiui, užstatytose miestų dalyse, gali būti ir nenustatomas. Paviršinių vandens telkinių apsaugos zonos ir pakrančių apsaugos juostos taip pat nenustatomos prie pramoninės žuvininkystės tvenkinių, dirbtinių nepratekamų paviršinių vandens telkinių, kurių plotas – iki 0,1 ha, laikinų dirbtinių vandens telkinių, įrengiamų statybos laikotarpiui, bei griovių. Dažniausiai nustatomos 5–10 m pakrančių apsaugos juostos, o prie trumpesnių kaip 10 km ilgio upių ir mažesnių nei 0,5 ha ploto ežerų ir tvenkinių juostos plotis gali siekti tik 2,5 m. Prie vandens telkinių, esančių valstybiniuose parkuose, draustiniuose ir biosferos rezervatuose juostos pločiai didinami 2 kartus. 
10.3.13. Lietuvos Respublikos specialiųjų žemės naudojimo sąlygų įstatymo (toliau – Įstatymas) 99 straipsnio 3 dalyje nustatyta, kad paviršinių vandens telkinių apsaugos zonose draudžiama barstyti ar purkšti iš lėktuvų ar kitų skraidančių aparatų augalų apsaugos produktus ir mineralines trąšas, 100 straipsnio 2 dalyje – kad paviršinių vandens telkinių pakrantės apsaugos juostose draudžiama dirbti žemę, naudoti trąšas, cheminius augalų apsaugos produktus, kitas chemines medžiagas ir jų mišinius, jeigu jie gali patekti į vandenį ir sukelti vandens ekosistemų pakenkimus. Ši nuostata netaikoma naikinant invazinius augalus, įrašytus į Invazinių Lietuvoje rūšių sąrašą, patvirtintą Lietuvos Respublikos aplinkos ministro 2004 m. rugpjūčio 16 d. įsakymu Nr. D1-433 „Dėl Invazinių Lietuvoje rūšių sąrašo patvirtinimo“ (toliau – Invazinių Lietuvoje rūšių sąrašas) ar į 2014 m. spalio 22 d. Europos Parlamento ir Tarybos reglamente (ES) Nr. 1143/2014 dėl invazinių svetimų rūšių introdukcijos ir plitimo prevencijos ir valdymo nurodytą Sąjungai susirūpinimą keliančių invazinių rūšių sąrašą, jei invazinių augalų neįmanoma sunaikinti kitomis priemonėmis ir jei tai numatyta invazinių rūšių populiacijų gausos reguliavimo veiksmų planuose (toliau – Veiksmų planas), kurie turi būti parengti vadovaujantis Invazinių rūšių kontrolės ir naikinimo tvarkos aprašo, patvirtinto Lietuvos Respublikos aplinkos ministro 2002 m. liepos 1 d. įsakymu Nr. 352 „Dėl Introdukcijos, reintrodukcijos ir perkėlimo tvarkos aprašo, Invazinių rūšių kontrolės ir naikinimo tvarkos aprašo, Invazinių rūšių kontrolės tarybos sudėties ir nuostatų, Introdukcijos, reintrodukcijos ir perkėlimo programos patvirtinimo“ (toliau – Tvarkos aprašas) nuostatomis ar saugomų teritorijų planavimo dokumentuose, laikantis augalų apsaugos produktų etiketėje nustatytų reikalavimų.
10.4. Sosnovskio barščio augavietėse, kuriose buvo naudojamos cheminės ir mechaninės naikinimo priemonės, Klientas turi teisę tikrinti darbų kokybę tiek fiziškai atvykdamas į darbų atlikimo vietą, tiek naudodamasis dronais atliktos nuotolinės stebėsenos duomenimis. Naudojant chemines naikinimo priemones, ekspertas (ar savivaldybės specialistas) augaviečių būklę turi vertinti praėjus 14–28 kalendorinėms dienoms, o naudojant mechanines priemones – ne vėliau kaip per 20 kalendorinių dienų po priemonės įgyvendinimo pabaigos.
10.5. Vilniaus miesto savivaldybės teritorijoje Sosnovskio barščiai preliminariai bus naikinami 171 augavietėje (į kurias patenka 90 valstybinių, 67 privačių ir 14 mišrių sklypų), kurios visos kartu užima 101,59 ha ploto. Vieno užsakymo paslaugų apimtis turi būti nemažesnė nei 1 m2 (0,0001 ha). Vieno tvarkomo ploto apimtis gali būti nuo 1 m2 iki 40 0000 m2 ploto. Remiantis 2025 m. pateiktų Sosnovskio barščio naikinimo užsakymų duomenimis, 24 proc. visų užsakymų sudarė atvejai, kai naikinimo plotas neviršijo 50 m². Naikintinos augavietės yra privačios nuosavybės teise fiziniams ir juridiniams asmenims priklausančiuose ir valstybei priklausančiose žemėse. Klientas pasilieka teisę, atsižvelgdamas į gautų privačių žemės sklypų savininkų sutikimų skaičių ir (ar) naujai nustatytas Sosnovskio barščio augavietes, koreguoti darbų apimtis (hektarais), neviršijant ±30 proc. nuo planuojamų apimčių.
10.6. Preliminari 48 mėn. paslaugų apimtis pateikta 1 lentelėje, kurioje nurodytos preliminarios 48 (keturiasdešimt aštuonių) mėnesių paslaugų teikimo laikotarpio apimtys, kurios gali kisti (didėti ir (ar) mažėti), neviršijant 400.000 EUR įskaitant visus mokesčius.

1 lentelė. Sosnovskio barščio naikinimo preliminari 48 mėn. paslaugų apimtis.
	Eil.
Nr.
	[bookmark: _Hlk57283794]Paslaugų pavadinimas
	Mato vnt.
	Preliminarios
48 mėn. paslaugų teikimo laikotarpio apimtys

	1.
	Sosnovskio barščių naikinimas cheminėmis priemonėmis (augalų apsaugos produktais – herbicidais)

	1.1.
	Sosnovskio barščių naikinimas herbicidais 
	ha
	208

	2.
	Sosnovskio barščių naikinimas mechaninėmis priemonėmis

	2.1.
	Sosnovskio barščių naikinimas pjaunant (pjaunant antžemines dalis ir nupjaunant nuo herbicidų nežuvusius augalus su žiedynais)
	ha
	36

	2.2.
	Sosnovskio barščių naikinimas juos iškasant
	ha
	112

	2.3
	Sosnovskio barščių naikinimas agrotechninėmis priemonėmis
	ha
	52



11. 2 pirkimo objekto dalis. Kanadinės (Solidago canadensis) ir didžiosios (Solidago gigantea) rykštenių gausos reguliavimas Vilniaus miesto teritorijoje, privačios nuosavybės teise fiziniams ir juridiniams asmenims priklausančiuose sklypuose ir valstybei priklausančiose žemėse.
11.1. Tiekėjas teikdamas Paslaugas turi vadovautis Užsakymu ir parengtu kanadinės (Solidago canadensis) ir didžiosios (Solidago gigantea) rykštenių (toliau – rykštenės) gausos reguliavimo Vilniaus miesto savivaldybės teritorijoje 2026–2029 metų veiksmų planu, kuriame aprašyti naikinimo būdai/priemonės, naikinimo laikas, naikinimo plotai ir tvarka (dokumentai pateikiami elektroninėje formoje).
11.2.  Rykštenių naikinimo laikas, tvarka ir būdai. Rykštenių populiacijų naikinimo darbai, atsižvelgus į taikomą priemonę, pradedami pavasarį ir turi būti tęsiami iki spalio vidurio, tačiau, atsižvelgus į meteorologines sąlygas, naikinimo laikotarpis gali apimti ir visą spalio mėnesį. Pradėjus įgyvendinti naikinimo priemones privalo būti siekiama, kad rykštenės tvarkymo plotuose nespėtų peržydėti, subrandinti ir išbarstyti sėklų. 
· Priemonė Nr. 1 Kanadinių ir didžiųjų rykštenių populiacijų naikinimas ir kontrolė cheminėmis priemonėmis (I būdas). Priemonė per 4 metus (I–IV metais) įgyvendinama 4 kartus – po vieną kartą per metus. Naikinimo laikotarpis: gegužės–birželio mėn. Rykštenės naikinamos purškiant jas selektyviais herbicidais, skirtais dviskiltėms piktžolėms (usnims, kiečiams, pienėms) naikinti. Rekomenduojama naudoti herbicidus MCPA 750, Mica (veikliosios medžiagos MCPA koncentracija 750 g/l) arba naudoti lygiaverčius herbicidus, turinčius tas pačias veikliąsias medžiagas. Vienam hektarui rykštenių sąžalynų reikia 200–300 l herbicidų tirpalo. Preparato norma 0,7–1 l. Kanadinės ir didžiosios rykštenės turi būti purškiamos tada, kai augalai jau aiškiai atpažįstami ir užaugę iki 40–50 cm aukščio (optimalu) iki tol, kol pradeda formuotis žiedynai. Tikslų purškimo laiką būtina nustatyti pagal kiekvienų metų meteorologines sąlygas ir augalų išsivystymą. Herbicidus reikia purkšti saulėtą ir ramią dieną, kai vėjo greitis mažesnis negu 3 m/s, o vidutinė paros oro temperatūra daugiau kaip +10 °C ir ne daugiau kaip +25 °C. Negalima herbicidais augalų purkšti jiems pradėjus žydėti, nes taip daroma didelė žala žiedus lankantiems vabzdžiams. Būtina pažymėti, kad herbicidų efektyvumas didesnis saulės gerai apšviestose buveinėse, o šalia medžių, pakrūmėse ar kitokiose vietose, kurių apšviestumas prastesnis arba dirvožemis nuolat drėgnas, herbicidų efektyvumas gerokai mažesnis. Galima naudoti kitas Lietuvos Respublikoje registruotas augalų apsaugos priemones, skirtas dviskiltėms šakniastiebinėms piktžolėms (usnims, pienėms, kiečiams) naikinti. Alternatyvus variantas yra neselektyvus herbicidas Credit Xtreme (veikliosios medžiagos glifosato koncentracija 540 g/l). Vienam rykštenių sąžalynų hektarui reikia 100–400 l herbicidų tirpalo, pagaminto iš 2 l preparato. Jeigu teritorijoje buvo taikyta priemonė Nr. 1, joje nerekomenduojama tais pačiais metais taikyti priemonę Nr. 2, arba ją galima taikyti tik selektyviai, siekiant sunaikinti nuo cheminių preparatų nežuvusius ir žydėti pasirengusius kanadinių ir didžiųjų rykštenių individus.
Miesto sąlygomis, dėl sudėtingos sklypų konfigūracijos, miesto želdinių išsidėstymo, reljefo ypatybių ir esant būtinybei užtikrinti gyventojų saugumą, naudoti traktorinius purkštuvus daugelyje sklypų nėra galimybių, todėl dažniausiai galima naudoti tik rankinį purkštuvą. Purškimas traktoriniu purkštuvu rekomenduojamas tik tada, kai vienos arba abiejų invazinių rūšių tvarkymo plote labai gausu (jos dengia 30 proc. arba daugiau viso ploto paviršiaus).
· Priemonė Nr. 2 Kanadinių ir didžiųjų rykštenių naikinimas ir kontrolė nupjaunant augalus (II būdas). Naikinimo laikotarpis: birželio–liepos ir rugpjūčio–rugsėjo mėn. Teritorijose, kuriose negalima naudoti cheminių naikinimo priemonių, rykštenės kontroliuojamos ir naikinamos nuolat pjaunant jų antžemines dalis. Šios priemonės efektyvumas mažesnis negu cheminis naikinimo metodas, tačiau jis mažiau kenkia aplinkai: nedaro didelės žalos greta augantiems augalams, nenaikina kitų buveinėje esančių organizmų ir nekelia pavojaus žmonėms. Svarbiausias tikslas, įgyvendinant šią priemonę, yra nupjauti visas rykštenes prieš jų žydėjimo pradžią, kad augalai imtų silpti ir nesubrandintų bei neišplatintų sėklų. Priemonė taikoma 4 metus (I–IV metais) ne mažiau kaip 8 kartus – mažiausiai du kartus per vienerius metus. Naikinimo laikotarpiai per metus turi būti du. Pirmasis nuo birželio antrosios pusės iki liepos vidurio (turi būti baigtas prieš rykštenių žydėjimo pradžią). Antrasis naikinimo laikotarpis turi būti parenkamas atsižvelgus į meteorologines sąlygas ir augalų vystymąsi. Nupjautos rykštenės atželia paprastai per 4-6 savaites ir vėl ruošiasi žydėti, tai yra maždaug nuo rugpjūčio vidurio iki rugsėjo pabaigos. Jeigu tvarkymo plote buvo taikyta priemonė Nr. 1, priemonė Nr. 2 turi būti taikoma selektyviai: pjaunami tik tie rykštenių individai, kurių nepaveikė cheminės priemonės (augalai ruošiasi žydėti). Jeigu po priemonės Nr. 1 įgyvendinimo augalų antžeminės dalys apdžiūvusios ir jie neleidžia naujų ūglių, tokių augalų reikia nenupjauti per visą augimo sezoną. Herbicidų paveikti individai per visą augimo sezoną laipsniškai silpsta, pūva herbicidais paveikti lapai ir požeminės dalys ir augalas žūsta. Nupjovus antžemines herbicidų paveiktas dalis, augalai gali atsigauti ir nežūti. Kanadinės ir didžiosios rykštenės pjaunamos traktorine, savaeige arba rankine žoliapjove arba krūmapjove. Dideliuose plotuose, jeigu leidžia sąlygos, gali būti naudojama traktorinė arba nuotoliniu būdu valdoma žoliapjovė, arba, atsižvelgus į kiekvieno tvarkymo ploto specifiką, derinamas traktorinė ir rankinės žoliapjovės naudojimas. Pjaunama žolė neturėtų būti smulkinama, kad augalų biomasę būtų galima pašalinti iš teritorijos. Susmulkintos ir paskleistos biomasės irimo produktai skatina rykštenių augimą ir plitimą. Klientas atsižvelgęs į meteorologines sąlygas (oro temperatūrą, kritulių kiekį), kurios lemia rykštenių augimo spartą, gali rekomenduoti priemonę per vieną vegetacijos sezoną įgyvendinti tris arba net keturis kartus.
· Priemonė Nr. 3 Kanadinių ir didžiųjų rykštenių naikinimas ir kontrolė iškasant pavieniui augančius individus (III būdas). Naikinimo laikotarpis: gegužės–rugsėjo mėn. Rykštenių naikinamos mažuose plotuose, užimančiuose ne daugiau 0,20 ha ir kuriuose yra mažai individų (paprastai ne daugiau kaip 2 individai 0,01 ha). Metodas taip pat taikytinas didesniuose plotuose, kuriuose dėl žmonių saugumo negalima naudoti herbicidų: gyvenamųjų sodybų kiemuose, soduose, šaligatvių, pėsčiųjų ir dviračių takų pakraščiuose ar kitose vietose. Priemonė taip pat taikoma kanadinėms ir didžiosioms rykštenėms naikinti vandens telkinių pakrantėse ir vandens telkinių apsaugos zonoje (arba derinti su tvarkymo priemone Nr. 2). Priemonę taip pat galima taikyti po to, kai buvo taikyta priemonė Nr. 1 ir liko nedaug gyvų rykštenių individų. Priemonę geriausia įgyvendinti du kartus per metus, kad būtų sunaikinti kuo daugiau individų, taip pat iš anksčiau tais metais iškastų individų šaknų likučių išaugantys ūgliai. Priemonė per 4 metus (I–IV metais) įgyvendinama ne mažiau kaip 8 kartus – po du kartus per vienerius metus. Įgyvendinant priemonę Nr. 3, augalus pradėti kasti geriausia tada, kai jie išaugę, bet dar nepradėję formuoti žiedynų (gegužės antroje pusėje). Jeigu įgyvendinant pirmą kartą pavasarį nesunaikinami visi žydėti galintys individai, priemonę reikia pakartotinai įgyvendinti liepos mėnesį arba vėliau, kol nepradėję žydėti gyvi likę individai. Esant poreikiui, priemonė Nr. 3 gali būti derinama su priemone Nr. 2. 
Kasant kanadines ir didžiąsias rykštenes, kastuvas į žemę smeigiamas 10–15 cm atstumu nuo kero iš visų pusių. Suėmus augalą už stiebų, jis su šaknimis ištraukiamas iš žemės. Ant šaknų esantis dirvožemis nupurtomas, kasimo vieta užlyginama kastuvu. Iškasti ir surinkti augalai turi būti išnešti iš tvarkymo ploto. Juos galima sukrauti į krūvas, uždengti juoda plastikine plėvele ir supūdyti. Pakelėse, upių pakrantėse ir kitose vietovėse (ne sodybų aplinkoje) iškastus ir surinktus augalus rekomenduojama dėti į tamsius didelius plastikinius maišus, kad būtų lengviau ir saugiau juos tvarkyti. Antžeminės ir požeminės kanadinių ir didžiųjų rykštenių dalys gali būti naudojamos kompostui tik tada, kai požeminės dalys visiškai sudžiūvusios, o antžeminės dalys nupjautos prieš žydėjimą arba skleidžiantis pirmiesiems graižams. Priemonė įgyvendinama du kartus per metus visais Veiksmų plano priemonių įgyvendinimo metais. Tikslius priemonių įgyvendinimo terminus, atsižvelgęs į meteorologines sąlygas ir kitų naikinimo priemonių taikymo efektyvumą, turi nustatyti Klientas, kuris gali rekomenduoti priemonę per vieną vegetacijos sezoną įgyvendinti tris kartus arba derinti su kitomis naikinimo priemonėmis (pavyzdžiui, priemone Nr. 2).
11.3. Reikalavimai Paslaugos teikėjui, įgyvendinančiam priemones Nr. 1–3:
11.3.1. Rykštenių augaviečių naikinimo darbai pradedami  pavasarį, kai augalai pasiekia maždaug 40-50 cm aukštį. Teikiant paslaugą turi būti siekiama, kad augalai nespėtų sužydėti, ypač svarbu, kad nespėtų subrandinti ir išbarstyti sėklų.
11.3.2. Rykštenių augaviečių naikinimo darbai tęsiami be pertraukos visą paslaugų teikimo laikotarpį (2026-2029 m.).
11.3.3. Rykštenės augalų apsaugos produktais (herbicidais) naikinamos tose teritorijose, kuriose augalų apsaugos produktų naudojimas nėra uždraustas Lietuvos Respublikos teisės aktų.
11.3.4. Paslaugų teikėjas turi naudoti tik tokius augalų apsaugos produktus (herbicidus), kuriuos Lietuvos Respublikos teisės aktų nustatyta tvarka leidžiama įvežti ir naudoti Lietuvos Respublikoje, ir tik taip, kaip nurodyta naudojamų augalų apsaugos produktų (herbicidų) etiketėse. Prieš pradedant teikti paslaugas, tiekėjas raštu (el. paštu) turi informuoti, kokius augalų apsaugos produktus (herbicidus), kokiomis sudėtinėmis dalimis ir koncentracijomis Paslaugų teikėjas naudoja paslaugoms suteikti.
11.3.5. Paslaugų teikėjas turi nupurkšti visas paslaugų užsakyme nurodytoje teritorijoje esančias rykštenes ar jų sąžalynus, nepalikdamas pavienių individų. Jeigu rykštenių sąžalynas didesnis nei Kliento pateiktame paslaugų užsakyme nurodytas teritorijos plotas arba ne visoje teritorijoje gali būti naudojami augalų apsaugos produktai (herbicidai), Paslaugų teikėjas, ne vėliau kaip per 7 (septynias) darbo dienas nuo užsakymo pateikimo, turi kreiptis į Klientą dėl paslaugų užsakymo patikslinimo. Klientas sprendimą dėl paslaugų užsakymo patikslinimo priims per 7 (septynias) darbo dienas nuo prašymo patikslinti paslaugų užsakymą gavimo dienos.
11.3.6.  Paslaugų teikėjas, suteikęs paslaugas pagal pateiktą paslaugų užsakymą, turi per 3 darbo dienas informuoti Klientą apie suteiktas paslaugas, nurodydamas naudotus augalų apsaugos produktus (herbicidus) ir orientacinį terminą, kuriam praėjus turėtų būti matomi paslaugų rezultatai.
11.3.7.  Jeigu praėjus 20 (dvidešimčiai) darbo dienų nuo paslaugos suteikimo, nupurkštos rykštenės nėra visiškai sunykusios, Paslaugų teikėjas savo sąskaita turi pašalinti suteiktų paslaugų trūkumus per 14 (keturiolika) kalendorinių dienų.
11.3.8.  Augalų apsaugos produktai turi būti naudojami laikantis naudojamų augalų apsaugos produktų (herbicidų) etiketėje nurodytų reikalavimų. Naudojamas vanduo turi būti švarus, nes vandenyje esančios priemaišos daro įtaką herbicidų veiksmingumui.
11.3.9.  Prieš purškimą būtina patikrinti (pavyzdžiui, purkšdami vandeniu), ar rekomenduojamas kiekis atitinka plotą.
11.3.10.  Herbicidų purškimui gali būti naudojamos įvairios techninės priemonės. Rekomenduojama naudoti profesionalias priemones, kad būtų užtikrinama naikinimo kokybė, pavyzdžiui, purškiant herbicidus, kad jie nepasklistų plačiai, turi būti apsauginiai gaubtai, naudojamoms priemonėms turi būti atlikta techninė patikra.
11.3.11.  Herbicidus draudžiama naudoti paviršinių vandens telkinių pakrantės apsaugos juostose (pagal Lietuvos Respublikos 2019 m. birželio 6 d. Nr. XIII-2166 „Specialiųjų žemės naudojimo sąlygų įstatymo“ 100 punkto 2 ir 3 dalis). Lietuvos Respublikos saugomų teritorijų įstatymo (toliau – Saugomų teritorijų įstatymas) 18 ir 20 straipsniai nustato paviršinių vandens telkinių apsaugos zonų ir pakrančių apsaugos juostų, kurios yra viena iš bendrosios ekologinės apsaugos zonų rūšių, tikslus, taip pat dokumentus, kuriuose šios zonos ir juostos turi būti nustatomos, apibrėžia jose draudžiamas ar ribojamas veiklos rūšis, nurodo, kas turi nustatyti šių zonų ir juostų nustatymo tvarką. Vadovaujantis Saugomu teritorijų įstatymo nuostatomis, Lietuvos Respublikos aplinkos ministro 2001 m. lapkričio 7 d. įsakymu Dėl Paviršinio vandens telkinių apsaugos zonų ir pakrančių apsaugos juostų nustatymo taisyklių patvirtinimo Nr. 540 patvirtintas Paviršinių vandens telkinių apsaugos zonų ir pakrančių apsaugos juostų nustatymo tvarkos aprašas reglamentuoja paviršinių vandens telkinių (išskyrus Baltijos jūrą ir Kuršių marias) apsaugos zonų ir pakrančių apsaugos juostų nustatymo principus. Apraše nustatyti reikalavimai privalomi asmenims, rengiantiems teritorijų planavimo dokumentus, žemėtvarkos projektus, kitus dokumentus ir planus, kuriuose nustatomos teritorijų prie paviršinių vandens telkinių naudojimo sąlygos, bei asmenims, vykdantiems tokios veiklos valstybinę kontrolę. Pakrančių apsaugos juostos pločiai, priklausomai nuo vandens telkinio dydžio ir jo pakrantės žemės paviršiaus nuolydžio / polinkio kampo, gali svyruoti 2,5–75 metrų ribose, tačiau miestuose ir (ar) atskirose jų dalyse, vadovaujantis atitinkamais teritorijų planavimo dokumentais, juostos plotis, pavyzdžiui, užstatytose miestų dalyse, gali būti ir nenustatomas. Paviršinių vandens telkinių apsaugos zonos ir pakrančių apsaugos juostos taip pat nenustatomos prie pramoninės žuvininkystės tvenkinių, dirbtinių nepratekamų paviršinių vandens telkinių, kurių plotas – iki 0,1 ha, laikinų dirbtinių vandens telkinių, įrengiamų statybos laikotarpiui, bei griovių. Dažniausiai nustatomos 5–10 m pakrančių apsaugos juostos, o prie trumpesnių kaip 10 km ilgio upių ir mažesnių nei 0,5 ha ploto ežerų ir tvenkinių juostos plotis gali siekti tik 2,5 m. Prie vandens telkinių, esančių valstybiniuose parkuose, draustiniuose ir biosferos rezervatuose juostos pločiai didinami 2 kartus. 
11.3.12. Lietuvos Respublikos specialiųjų žemės naudojimo sąlygų įstatymo (toliau – Įstatymas) 99 straipsnio 3 dalyje nustatyta, kad paviršinių vandens telkinių apsaugos zonose draudžiama barstyti ar purkšti iš lėktuvų ar kitų skraidančių aparatų augalų apsaugos produktus ir mineralines trąšas, 100 straipsnio 2 dalyje – kad paviršinių vandens telkinių pakrantės apsaugos juostose draudžiama dirbti žemę, naudoti trąšas, cheminius augalų apsaugos produktus, kitas chemines medžiagas ir jų mišinius, jeigu jie gali patekti į vandenį ir sukelti vandens ekosistemų pakenkimus. Ši nuostata netaikoma naikinant invazinius augalus, įrašytus į Invazinių Lietuvoje rūšių sąrašą, patvirtintą Lietuvos Respublikos aplinkos ministro 2004 m. rugpjūčio 16 d. įsakymu Nr. D1-433 „Dėl Invazinių Lietuvoje rūšių sąrašo patvirtinimo“ (toliau – Invazinių Lietuvoje rūšių sąrašas) ar į 2014 m. spalio 22 d. Europos Parlamento ir Tarybos reglamente (ES) Nr. 1143/2014 dėl invazinių svetimų rūšių introdukcijos ir plitimo prevencijos ir valdymo nurodytą Sąjungai susirūpinimą keliančių invazinių rūšių sąrašą, jei invazinių augalų neįmanoma sunaikinti kitomis priemonėmis ir jei tai numatyta invazinių rūšių populiacijų gausos reguliavimo veiksmų planuose (toliau – Veiksmų planas), kurie turi būti parengti vadovaujantis Invazinių rūšių kontrolės ir naikinimo tvarkos aprašo, patvirtinto Lietuvos Respublikos aplinkos ministro 2002 m. liepos 1 d. įsakymu Nr. 352 „Dėl Introdukcijos, reintrodukcijos ir perkėlimo tvarkos aprašo, Invazinių rūšių kontrolės ir naikinimo tvarkos aprašo, Invazinių rūšių kontrolės tarybos sudėties ir nuostatų, Introdukcijos, reintrodukcijos ir perkėlimo programos patvirtinimo“ (toliau – Tvarkos aprašas) nuostatomis ar saugomų teritorijų planavimo dokumentuose, laikantis augalų apsaugos produktų etiketėje nustatytų reikalavimų.
11.4. Rykštenių augavietėse, kuriose buvo naudojamos cheminės ir mechaninės naikinimo priemonės, Klientas turi teisę tikrinti darbų kokybę tiek fiziškai atvykdamas į darbų atlikimo vietą, tiek naudodamasis dronais atliktos nuotolinės stebėsenos duomenimis. Naudojant chemines naikinimo priemones, ekspertas (ar savivaldybės specialistas) augaviečių būklę turi vertinti praėjus 14–28 kalendorinėms dienoms, o naudojant mechanines priemones – ne vėliau kaip per 20 kalendorinių dienų po priemonės įgyvendinimo pabaigos.
11.5. Atlikęs naudotų naikinimo priemonių vertinimą, Klientas parengia darbų priėmimo aktą, kuriame nurodo kiekvienos rykštenių augavietės naikinimo kokybę ir pastebėtus trūkumus. Kiekvienas patikrintas plotas (vieta, kuri nurodyta Užsakyme) vertinamas pagal Techninėje specifikacijoje nurodytus darbų atlikimo kokybės kriterijus. Jei tikrinimo metu nustatoma, kad 20 proc. (pvz., 2 iš 10 patikrintų plotų pateiktų patikrinimo akte) patikrintų teritorijų neatitinka Veiksmų plane nurodytų naikinimo metodų reikalavimų, Klientas turi teisę nemokėti už paslaugas, kurios pateiktos akte, kol trūkumai nebus pašalinti. Pakartotinai nustačius neatitikimus, už tas paslaugas, kurios nurodytos akte mokėjimas nevykdomas visai. Tuo atveju, jei pateikti darbai akte pripažįstami netinkamai atliktais, Paslaugų teikėjas turi teisę per 5 (penkias) darbo dienas pateikti papildomus įrodymus ar paaiškinimus, pagrindžiančius darbų atlikimą.
11.6. Vilniaus miesto savivaldybės teritorijoje šiuo metu identifikuotos 28 rykštenių augavietės, į kurias įtraukti 2 valstybiniai ir 26 privačių žemės sklypai, ir kurių bendras plotas siekia 15,4 ha. Vieno užsakymo paslaugų apimtis turi būti nemažesnė nei 1 m2 (0,0001 ha). Vieno tvarkomo ploto apimtis gali būti nuo 1 m2 iki 50 0000 m2 ploto. Naikintinos populiacijos yra privačios nuosavybės teise fiziniams ir juridiniams asmenims priklausančiuose, taip pat valstybei priklausančiose žemėse. Klientas pasilieka teisę, atsižvelgdamas į gautų privačių žemės sklypų savininkų sutikimų skaičių ir (ar) naujai nustatytas rykštenių augavietes, koreguoti darbų apimtis (hektarais), neviršijant ±30 proc. nuo planuojamų apimčių.
11.7. Preliminari 48 mėn. paslaugų apimtis pateikta 2 lentelėje, kurioje nurodytos preliminarios 48 (keturiasdešimt aštuonių) mėnesių paslaugų teikimo laikotarpio apimtys, kurios gali kisti (didėti ir (ar) mažėti), neviršijant 100.000 EUR įskaitant visus mokesčius.





2 lentelė. Kanadinių ir didžiųjų rykštenių populiacijos naikinimo preliminari 48 mėn. paslaugų apimtis.

	Eil.
Nr.
	Paslaugų pavadinimas
	Mato vnt.
	Preliminarios
48 mėn. paslaugų teikimo laikotarpio apimtys

	1.
	Kanadinių ir didžiųjų rykštenių populiacijų naikinimas ir kontrolė cheminėmis priemonėmis

	1.1.
	Kanadinių ir didžiųjų rykštenių populiacijų naikinimas herbicidais
	ha
	61,6

	2.
	Kanadinių ir didžiųjų rykštenių populiacijų naikinimas mechaninėmis priemonėmis

	2.1.
	Kanadinių ir didžiųjų rykštenių naikinimas ir kontrolė nupjaunant augalus
	ha
	61,6

	2.2.
	Kanadinių ir didžiųjų rykštenių naikinimas ir kontrolė iškasant pavieniui augančius individus
	ha
	61,6



12. 3 pirkimo objekto dalis. Ispaninio ariono (Arion vulgaris) gausos reguliavimas Vilniaus miesto savivaldybėje, valstybei priklausančiose žemėse.
12.1. Tiekėjas teikdamas Paslaugas turi vadovautis Užsakymu ir parengtu ispaninio ariono (Arion vulgaris) (toliau – Ariono) kontrolės ir populiacijos židinių naikinimo Vilniaus miesto savivaldybėje 2026–2030 metų veiksmų planu, kuriame aprašyti naikinimo būdai/priemonės, naikinimo laikas, naikinimo plotai ir tvarka (dokumentai pateikiami elektroninėje formoje).
12.2. Vilniaus miesto savivaldybėje buvo atrinktos 4 valstybinėje žemėje esančios teritorijos. Atrenkant teritorijas buvo atsižvelgiama į veiksmų plane išskirtą jų jautrumą bei prioritetą, siekiant pirmiausia tvarkyti vietoves, kuriose Arionai daro didžiausią žalą aplinkai, bei turi didžiausią riziką išplisti į šalia esančias buveinių apsaugai svarbios teritorijos (BAST), bei kitas saugomas teritorijas. Teritorijoms buvo suteikti pavadinimai pagal seniūnaitiją, kurioje jos išskirtos: Kalvarijų I, Kalvarijų II, Markučių ir Rugiagėlių. Bendra jų teritorija sudaro 55,1 ha ploto.
12.3.  Ispaninio ariono naikinimo laikas, tvarka ir būdai. Naikinimo laikotarpis: balandžio – spalio mėn. Atsižvelgiant į tai, kad Vilniaus mieste Arionai dažniausiai plinta sodų bendrijose, gyvenamųjų namų kiemuose, viešuosiuose parkuose bei pievose prie upių slėnių, naikinimo priemonės turi būti pradedamos vienu metu išskirtose teritorijose. Prasidėjus Arionų gausėjimo pikui, būtina skelbti centralizuotą visuotinį Arionų rinkimą, kurio metu prie priemonių taikymo valstybinėje žemėje, pasitelkiant informacinės priemones, būtų įtraukti tiek privačių valdų savininkai, tiek komunalinių teritorijų prižiūrėtojai. Tokia koordinuota veikla ypač svarbi jautriose miesto erdvėse – prie mokyklų, vaikų darželių, regioninių parkų ir draustinių pakraščių, kur cheminių priemonių naudojimas ribojamas ir būtinas didesnis gyventojų įsitraukimas.
· Mechaninių priemonių naudojimas
Priemonė Nr. 1. Rankinis ispaninio ariono rinkimas. Šliužų rinkimas vykdomas nuo balandžio iki spalio mėnesio (3 lentelė). Tai viena iš efektyviausių priemonių. Ispaniniai arionai aktyviausi drėgnais vakarais ir anksti ryte – tada juos lengviausia rinkti su pirštinėmis ar specialiais griebtuvais. Rankinis šliužų rinkimas – viena iš pagrindinių mechaninių priemonių, ypač tinkama teritorijose, kuriose draudžiama ar ribojama cheminių priemonių naudojimas. Priemonė turi būti taikoma kompleksiškai kartu su šienavimu, gaudyklėmis ir kitomis veiksmų plane aprašytomis priemonėmis, kad poveikis būtų efektyvus. Veiksmingiausia rinkti šliužus drėgnu oru – po lietaus, rūkui nusileidus ar esant drėgmei. Sausomis dienomis rinkimas neefektyvus.




3 lentelė. Ispaninio ariono rankinio rinkimo periodiškumas.
	Metai
	Mėnesiai
	Periodiškumas
	Iš viso rinkimų (metams)

	2026
	04–05
	1 kartą per mėnesį (2)
	28

	
	06–08
	1 kartas per savaitę (12)
	

	
	09
	2 kartai per savaitę (8)
	

	
	10
	1 kartas per savaitę (4)
	

	2027
	04–06
	1 kartą per mėnesį (3)
	22

	
	07–08
	1 kartas per savaitę (8)
	

	
	09
	1-2 kartai per savaitę (7)
	

	
	10
	1 kartas per savaitę (4)
	

	2028
	04–05
	1 kartai per mėnesį (2)
	18

	
	06–07
	2 kartai per mėnesį (4)
	

	
	08
	1 kartas per savaitę (4)
	

	
	09
	1-2 kartai per savaitę (6)
	

	
	10
	2 kartai per mėnesį (2)
	

	2029
	04–05
	2 kartai per mėnesį (4)
	14

	
	06–07
	1 kartą per mėnesį (2)
	

	
	08
	2 kartai per mėnesį (2)
	

	
	09-10
	3 kartai per mėnesį (6)
	

	
	06–07
	2 kartai per mėnesį (4)
	

	
	08
	1 kartas per savaitę (4)
	

	
	09
	1-2 kartai per savaitę (6)
	

	
	10
	2 kartai per mėnesį (2)
	

	Iš viso 2026–2030 m.
	–
	–
	82



Nustačius didelį ispaninio arionų gausumą (≥1 individo 1 m² plote), rinkimas vykdomas 2–3 kartus per savaitę. Gausumui sumažėjus iki vidutinio ar mažo lygio, rinkimo periodiškumas mažinamas iki 1 karto per savaitę. Nusistovėjus sausiems orams ir ispaninių arionų neaptinkant, rinkimas retinamas iki 1–2 kartų per mėnesį.
Vasaros antroje pusėje svarbu neapsiriboti tik suaugusių individų rinkimu – turi būti aktyviai ieškoma ir naikinami Arionų kiaušinėliai, juos mechaniškai sutraiškant. Tai leidžia efektyviau sumažinti populiacijos atsikūrimą.
Surinkti Arionai turi būti dedami į sandarias talpas su dangčiais. Naikinimui naudojama druska – į talpą įberiama apie 260 g maistinės ar techninės druskos, kuri užtikrina Aronų greitą dehidrataciją. Kaip alternatyva druskai gali būti naudojamas karštas vanduo ar kiti mechaniniai naikinimo metodai.
Paslaugų teikėjas turi užtikrinti, kad Arionų rinkimo metu dalyviai turi mūvėti pirštines, vengti tiesioginio kontakto su Arionų gleivėmis. Po darbų būtina nusiplauti rankas. Jeigu atsitiktų, kad žmogus netyčia prarytų šliužą, būtina nedelsiant kreiptis į medikus dėl galimos parazitinių ar bakterinių infekcijų rizikos. Paslaugų teikėjas privalo organizuoti ispaninių arionų rinkimą, informuoti bendruomenę apie planuojamas datas, aprūpinti dalyvius reikiamomis priemonėmis, pirštinėmis arba specialiais griebtuvais ir instruktuoti dėl tinkamo Arionų surinkimo bei naikinimo.
Priemonė Nr. 2. Ispaninio ariono slėptuvių identifikavimas ir šalinimas. Slėptuvių identifikavimas ir jų pašalinimas yra būtina priemonė, siekiant sumažinti šliužų plitimą. Slėptuvių paieška atliekama nuo balandžio iki birželio mėnesio, ypatingą dėmesį skiriant teritorijoms, kuriose anksčiau nustatyti ispaninių arionų židiniai. Arionai dieną slepiasi drėgnose, pavėsingose vietose – po lentomis, plėvelėmis, malkų rietuvėmis, statybinėmis atliekomis, komposto ar žolės krūvomis. Tokios vietos sudaro palankias sąlygas veisimuisi ir žiemojimui, todėl jų šalinimas yra viena iš pagrindinių Arionų kontrolės dalių. Išskirtose šliužų naikinimo teritorijose, Paslaugų teikėjas turi itin kruopščiai identifikuoti, įvertinti ir panaikinti visas, kurias tik įmanoma panaikinti, vietas ir slėptuves, kuriose gali veistis šliužai. Paslaugų teikėjas turi patikrinti vietas po lentomis, akmenimis, šiferio lakštais, komposto krūvomis ir panašiomis atliekomis. Visus nebūtinus daiktus, galinčius tapti slėptuvėmis (statybinės atliekos, plėvelės, šiukšlės, žolės krūvos), Paslaugų teikėjas turi pašalinti iš teritorijos. Kompostas turi būti laikomas tik uždaruose konteineriuose. Malkos, vazonai, šiukšliadėžės, ar dekoratyviniai elementai turi būti perkelti nuo žemės ant pakylų, kad po jais nesusidarytų drėgnos ertmės. 
Slėptuvių identifikavimas ir šalinimas gali būti vykdomas kartu su priemone – ispaninio ariono rankinis rinkimas bei su priemone – cheminių priemonių naudojimas arba gali būti vykdoma kaip atskira priemonė. Prieš pradedant slėptuvių identifikavimą ir šalinimą visi darbus atliekantys žmonės turi būti instruktuojami dėl teisingo slėptuvių identifikavimo ir tvarkymo, suteikiant aiškias instrukcijas, kaip elgtis su naikinamomis slėptuvėmis, susidarančiomis atliekomis, bei rastais šliužais ar jų kiaušinėliais. Paslaugų teikėjas privalo aprūpinti apsaugos priemonėmis (pirštinėmis, griebtuvais, šiukšlių maišais) ir pasirūpinti tinkamu surinktų atliekų išvežimu ir susidariusių biologinių atliekų utilizavimu.
Darbų metu būtina dėvėti pirštines, rekomenduojama naudoti darbo drabužius ir, jei dirbama su kompostu ar šienu, apsaugines kaukes nuo dulkių. Surasti Arionai ir jų kiaušinėliai turi būti nedelsiant surenkami ir sunaikinami pagal aukščiau aprašytą metodą.
Slėptuvių identifikavimas ir šalinimas intensyviausiai vykdomas pirmaisiais veiksmų plano vykdymo metais, o vėliau vykdomi priežiūros ir tvarkos palaikymo darbai. Slėptuvių identifikavimo grafikas pateikiamas 4 lentelėje.

4 lentelė. Ispaninio ariono slėptuvių identifikavimo ir šalinimo grafikas.
	Metai
	Mėnesiai
	Periodiškumas
	Iš viso rinkimų (metams)

	2026
	04–06
	1 kartas per mėnesį
	3

	2027
	04–06
	1 kartas per mėnesį
	3

	2028
	04–06
	1 kartas per mėnesį
	2

	2029
	04–06
	1 kartas per mėnesį
	2

	Iš viso 2026–2029 m.
	–
	–
	10



Priemonė Nr. 3. Žolės pjovimas / šienavimas. Žolė pjaunama nuo gegužės iki spalio mėnesio. Pagrindinis šienavimas vykdomas birželio pabaigoje – liepos pradžioje, kai Arionai yra jauniausio amžiaus ir labiausiai pažeidžiami. Jei žolė atauga, darbai kartojami visą žolės augimo laikotarpį. Natūraliose pievose šienauti leidžiama tik po liepos 15 d., pasibaigus paukščių perėjimo laikotarpiui.
Reguliarus žolės pjovimas viešose erdvėse, parkuose, sodų bendrijose bei vandens telkinių pakrantėse padeda sumažinti šliužų mikrobuveines. Šienavimas yra svarbus, nes šliužai dažnai renkasi drėgnas, augmenija apaugusias vietas. Ypač svarbu nušienautos žolės surinkimas ir išvežimas į saugias kompostavimo vietas – paliekama pūti žolė tampa puikia šliužų veisimosi vieta. Šienavimas prisideda ir prie kitų invazinių rūšių, tokių kaip Sosnovskio barštis (Heracleum sosnowskyi) bei kanadinė rykštenė (Solidago canadensis), kontrolės. Nušienautos žolės aukštis neturėtų viršyti 10 – 12 cm. Pakrantėse ir šlaituose žolė pjaunama rankinėmis žoliapjovėmis ar krūmapjovėmis, nenaudojant mulčiavimo (smulkinimo) pjovimo būdo, nes susmulkinti likučiai tampa slėptuvėmis šliužams, be to lengviau surinkti nesusmulkintą žolę. Dideliuose plotuose galima naudoti mechanizuotą techniką, bet privaloma užtikrinti, kad visa žolė būtų sugrėbiama ir surenkama. Būtina kruopščiai nušienauti vietas aplink įvarius vietovėje esančius objektus: laiptų kraštus, šaligatvių ir takelių kraštus ir bordiūrus, šiukšliadėžes, didesnius akmenis, bortelius ir kitus objektus, stengtis, kad prie jų būtų kuo mažiau prisiglaudusios žolės, nes tarpas tarp objekto ir žolės yra puiki terpė (drėgna ir vėsi) šliužui veistis. Nupjauta žolė negali būti paliekama vietoje. Ji turi būti iš karto sugrėbiama ir išvežama į biologiškai skaidžių atliekų surinkimo aikšteles/vietas, arba kompostuojama uždaruose konteineriuose. Pastebėjus tarp žolės šliužus, augalinė masė papildomai apdorojama chemine priemone arba sunaikinama kartu su surinktais individais. Taip pat individai gali būti surenkami ir sunaikinami pagal aukščiau aprašytą metodą.
Paslaugų teikėjas privalo užtikrinti šienavimo periodiškumą, kuris pateiktas 5 lentelėje ir kontroliuoti, kad tvarkymo teritorijose nebūtų paliekama nenušienautų, apleistų plotų. Taip pat būtina užtikrinti, kad nupjauta žolė būtų tinkamai išvežta, o ne palikta pūti šienavimo vietoje.

5 lentelė. Teritorijų šienavimo grafikas.
	[bookmark: _Hlk212474452]Metai
	Mėnesiai
	Periodiškumas
	Iš viso šienavimų (metams)

	2026
	04
	1-3 kartai per mėnesį (su krūmynų ir menkaverčių žėlinių šalinimu). Būtinas žaliosios masės išvežimas
	10

	
	05–08
	1-3 kartai per mėnesį
	

	
	09–10
	1-2 kartas per mėnesį
	

	2027
	04–08
	1-3 kartai per mėnesį
	10

	
	09–10
	1-2 kartas per mėnesį
	

	2028
	04–08
	1-3 kartai per mėnesį
	10

	
	09–10
	1-2 kartas per mėnesį
	

	2029
	04–08
	1-3 kartai per mėnesį
	10

	
	09–10
	1-2 kartas per mėnesį
	

	Iš viso 2026–2029 m.
	–
	–
	40



Pirmaisiais veiksmų plano vykdymo metais būtina sutvarkyti visus šienaujamuose plotuose užžėlusius menkaverčius žėlinius ir krūmynus, išvežant susidariusią jų biomasę. 
Siekiant užtikrinti darbuotojų sveikatą ir saugumą dirbant su šienavimo, žolės rinkimo ar išvežimo technika, būtina laikytis gamintojo nurodymų ir naudoti visas privalomas apsaugos priemones. Papildomai turi būti dėvimos konkrečiam darbui skirtos saugos priemonės – tiek privalomos, tiek rekomenduojamos, kuriomis pasirūpina rangovas.
Priemonė Nr. 4. Gaudyklių naudojimas. Gaudyklės – viena iš patogiausių priemonių mažose teritorijose bei vietose, kur ribojamas cheminių priemonių naudojimas. Šis metodas ypač tinkamas privačiuose sklypuose, parkuose, ugdymo įstaigų teritorijose ir kitose vietose, kur yra nuolatinė priežiūra (pvz., prižiūrėtojai, kiemsargiai, sodininkai). Tokiose teritorijose galima užtikrinti reguliarų gaudyklių tikrinimą ir masalo papildymą, todėl priemonė tampa efektyvi. Gaudyklėmis dažniausiai naudojamos plastikinės talpos ar specialiai tam skirtos konstrukcijos, į kurias pilami šliužus viliojantys masalai: alus, raugas ar kiti fermentuoti produktai. Kvapas pritraukia šliužus, jie įkrenta ir nebegali išlipti. Naudojant gaudykles būtina laikytis visų gamintojo pateiktų rekomendacijų – tai svarbu tiek užtikrinant saugumą, tiek siekiant didžiausio gaudyklių efektyvumo. Gaudyklės statomos pavėsingose, drėgnose vietose, šalia krūmynų, komposto ar žolės krūvų. Masalas turi būti reguliariai atnaujinamas, gaudyklės – tuštinamos kas 1–2 dienas. Rekomenduojama viena gaudyklė kiekvienam 20-25 m² plotui. Surinkti šliužai sunaikinami pagal aukščiau aprašytą tvarką (naudojant druską, karštą vandenį). Pasibaigus aktyviam Arionų sezonui (rudenį), gaudyklės turi būti surenkamos, išvalomos arba utilizuojamos, atsižvelgiant į faktines meteorologines sąlygas.
Norint sumažinti riziką, kad į gaudykles nepatektų kitų gyvūnų, rekomenduojama naudoti uždaras konstrukcijas su dangteliais, turinčiais tik šliužams tinkamo dydžio angas. Tokios angos neleidžia patekti didesniems gyvūnams, bet leidžia laisvai įlįsti invaziniams šliužams. Rangovas privalo užtikrinti, kad gaudyklės būtų pastatytos tinkamose vietose, prižiūrimos ir papildomos pagal poreikį. Gyventojai, savo lėšomis įsirengiantys gaudykles privačiuose sklypuose, turi būti informuoti apie tinkamą jų priežiūrą ir surinktų šliužų utilizavimą. Dirbant su gaudyklėmis būtina mūvėti pirštines, o prireikus – ir kitas apsaugos priemones, nes visada išlieka rizika, kad masalas gali pritraukti ne tik šliužus, bet ir kitus laukinius gyvūnus bei vabzdžius. Gaudyklės turėtų būti statomos taip, kad nebūtų lengvai pasiekiamos vaikams ar naminiams gyvūnams. Naudojant gaudykles būtina laikytis visų gamintojo pateiktų rekomendacijų.
· Cheminių priemonių naudojimas.
Priemonė Nr. 5. Cheminių priemonių naudojimas. Moliuskocidų barstymas (2026–2029 metų 03-09 mėnesiais) (toliau – cheminė priemonė). Tai granuliuotos cheminės priemonės su veikliąja medžiaga – geležies ortofosfatu (FePO₄) – barstymas. Ši medžiaga laikoma aplinkai saugia, nes natūraliai suyra į dirvožemiui būdingas sudedamąsias dalis. Cheminę priemonę saugiausia naudoti mažo jautrumo teritorijose. Jautriose vietovėse ji gali būti naudojama ribotai, tačiau būtina pasirūpinti, kad granulės būtų nepasiekiamos žmonėms ir naminiams gyvūnams. Priemonė turi būti paskirstyta taip, kad nekeltų papildomo susidomėjimo ar smalsumo. Teritorijose, kuriose barstoma ši cheminė priemonė, Paslaugų teikėjas turi pastatyti informacinius ženklus, kurie nurodytų priemonės pavadinimą, paskirtį, atsakingo asmens ar įstaigos kontaktus, jos panaudojimo laiką ir veikimo trukmę. Taip pat turi būti pateiktos rekomendacijos, kaip elgtis chemine priemone veikiamoje teritorijoje (nepalikti vaikų be priežiūros, neleisti patekti naminiams gyvūnams) ir instrukcijos, ką daryti priemonei patekus ant odos, į akis ar į virškinamąjį traktą, kartu su kita būtina gamintojo informacija. Cheminė priemonė turi būti išbarstyta tiksliai ir tikslingai, atsižvelgiant į šliužų aktyvumo bei dauginimosi laikotarpius ir konkrečios teritorijos ypatumus. Vykdant šliužų rankinį rinkimą ir slėptuvių identifikavimo bei šalinimo priemones, teritorijoje būtina nustatyti vietas, kuriose pastebimos didesnės ispaninio ariono sankaupos ar jų judėjimo takai, taip pat objektus, po kuriais šliužai galėtų slėptis ar dėti kiaušinius. Tokie objektai gali būti akmenys, didesni grunto nelygumai, ant žemės pastatytos šiukšliadėžės, lauko tualetai, laikini statiniai, nulūžusios medžių šakos, informaciniai stendai, suoliukai ir kiti įrenginiai, sudarantys drėgną, pavėsingą ir šliužams palankią aplinką. Cheminės priemonės turi būti barstomos aplink šiuos objektus ir jų pagrinduose – vietose, kur šliužai slepiasi arba gali dėti kiaušinius. Siekiant užtikrinti veiksmingą poveikį visose ispaninio ariono vystymosi fazėse, chemines priemones rekomenduojama barstyti (5–7 kg/ha vienam barstymui) etapais, kas 6–8 savaites, laikantis nustatyto grafiko, kuris pateiktas 6 lentelėje.

6 lentelė. Siūlomas teritorijų barstymas chemine priemone grafikas.
	Barstymo etapas
	Laikas
	Cheminės priemonės barstymo tikslas

	I barstymas
	Kovo pabaigoje - balandžio pradžioje
	Po sniego nutirpimo, kai šliužai pradeda judėti.

	II barstymas
	Gegužės pabaigoje – birželio pradžioje
	Aktyvus jauniklių maitinimosi laikotarpis.

	III barstymas
	Liepos pabaigoje
	Pirmos subrendusios kartos pradžia, prieš kiaušinių dėjimą.

	IV barstymas
	Rugpjūčio pabaigoje – rugsėjo pradžioje
	Jauni individai iš naujai sudėtų kiaušinių.



Priemonė Nr. 6. Gaudyklės su chemine priemone (2026–2029 metų 04-09 mėnesiais) – tai alternatyvus, aplinkai saugesnis cheminės priemonės naudojimo ir kontrolės metodas, kai tos pačios geležies ortofosfato granulės beriamos ne ant dirvos paviršiaus, o dedamos į specialius dėklus ar gaudykles. Tokiu būdu veiklioji medžiaga apsaugoma nuo išplovimo, nepasiekia dirvožemio ar vandens, sumažinama rizika atsitiktinai ją surasti vaikams ar naminiams gyvūnams. Šis metodas tinkamas mažo jautrumo ir jautriose teritorijose. Nors metodas reikalauja daugiau darbo reikia ne tik išdėstyti ar įkasti gaudykles, tačiau ir jas užpildyti chemine priemone, tačiau užtikrina didesnį saugumą ir tikslinį poveikį. Naudojant priemonę gaudyklėse ar specialiuose dėkluose turi būti imamasi tų pačių saugumo ir informavimo priemonių kaip ir aprašyta taikant priemonę Nr. 5. Dažniausiai gamintojas nurodo naudoti priemonę iki 4 kartų per sezoną. Granules reikia barstyti tolygiai, nedideliais kiekiais, vengiant pertekliaus, nes per didelė koncentracija gali tapti pavojinga kitiems bestuburiams. Šis metodas netinka ypač jautriose teritorijose – šalia vandens telkinių, mokyklų ar darželių teritorijose ir panašiai. Cheminė priemonė gaudyklėse turi būti reguliariai atnaujinama, gaudyklės – tuštinamos kas 1–2 dienas. Rekomenduojama viena gaudyklė kiekvienam 20-25 m² plotui.
12.4. Reikalavimai Paslaugos teikėjui, įgyvendinančiam priemones Nr. 1–6:
12.4.1. Ispaniniai arionai cheminėmis priemonėmis naikinami tose teritorijose, kuriose cheminių priemonių naudojimas nėra uždraustas Lietuvos Respublikos teisės aktų. 
12.4.2. Paslaugų teikėjas turi naudoti tik tokias chemines priemones, kuriuos Lietuvos Respublikos teisės aktų nustatyta tvarka leidžiama įvežti ir naudoti Lietuvos Respublikoje, ir tik taip, kaip nurodyta naudojamų cheminių priemonių etiketėse griežtai laikydamasis jų naudojimo normų (kg/ha) ir naudojimo instrukcijų. Paslaugų teikėjas privalo ne vėliau kaip prieš 1 darbo dieną informuoti Klientą apie planuojamą darbų atlikimo datą, sudarydamas galimybę Klientui dalyvauti ir atlikti darbų kontrolę. Prieš darbų pradžią Paslaugų teikėjas raštu (el. paštu) privalo pateikti Klientui informaciją apie naudojamą priemonę ir jos nustatytą naudojimo normą. Paslaugų teikėjas, Užsakovo pareikalavimu, privalo pateikti cheminės priemonės įsigijimo dokumentus ir kitą informaciją, pagrindžiančią sunaudotos priemonės kiekį. Paslaugų teikėjas privalo užtikrinti, kad cheminė priemonė būtų išbarstyta tolygiai ir pagal nustatytą normą, o faktinis sunaudotas kiekis atitiktų apdoroto ploto dydį. 
12.4.3. Paslaugų teikėjas turi naikinti visus paslaugų užsakyme nurodytoje teritorijoje esančius ispaninius arionus. Jeigu Arionų paplitimas yra didesnis nei Kliento pateiktame paslaugų užsakyme nurodytas teritorijos plotas arba ne visoje teritorijoje gali būti naudojamos cheminės priemonės, Paslaugų teikėjas, ne vėliau kaip per 7 (septynias) darbo dienas nuo užsakymo pateikimo, turi kreiptis į Klientą dėl paslaugų užsakymo patikslinimo. Klientas sprendimą dėl paslaugų užsakymo patikslinimo priims per 7 (septynias) darbo dienas nuo prašymo patikslinti paslaugų užsakymą gavimo dienos. 
12.4.4. Paslaugų teikėjas kiekvieną mėnesį teikia Klientui darbų atlikimo aktą, kuriame nurodomi visi per ataskaitinį laikotarpį sutvarkyti plotai (m²), jų koordinatės bei pridedamos fotofiksacijos (prieš ir po darbų atlikimo). Klientas turi teisę atsitiktinės atrankos būdu pasirinktinai patikrinti ne mažiau kaip 20 proc. visų akte nurodytų plotų. Jei tikrinimo metu nustatoma, kad 20 proc. (pvz., 2 iš 10 patikrintų plotų pateiktų patikrinimo akte) patikrintų teritorijų neatitinka Veiksmų plane nurodytų naikinimo metodų reikalavimų, Klientas turi teisę nemokėti už paslaugas, kurios pateiktos akte, kol trūkumai nebus pašalinti. Paslaugų teikėjas savo sąskaita turi pašalinti suteiktų paslaugų trūkumus per 14 (keturiolika) kalendorinių dienų. Pakartotinai nustačius neatitikimus, už tas paslaugas, kurios nurodytos akte mokėjimas nevykdomas visai. Tuo atveju, jei pateikti darbai akte pripažįstami netinkamai atliktais, Paslaugų teikėjas turi teisę per 5 (penkias) darbo dienas pateikti papildomus įrodymus ar paaiškinimus, pagrindžiančius darbų atlikimą. 
12.4.5. Paslaugų teikėjas, suteikęs paslaugas pagal pateiktą paslaugų užsakymą, turi per 3 darbo dienas informuoti Klientą apie suteiktas paslaugas, nurodydamas taikytas priemones.
12.4.6. Lietuvos Respublikos specialiųjų žemės naudojimo sąlygų įstatymo (toliau – Įstatymas) 99 straipsnio 3 dalyje nustatyta, kad paviršinių vandens telkinių apsaugos zonose draudžiama barstyti ar purkšti iš lėktuvų ar kitų skraidančių aparatų augalų apsaugos produktus ir mineralines trąšas, 100 straipsnio 2 dalyje – kad paviršinių vandens telkinių pakrantės apsaugos juostose draudžiama dirbti žemę, naudoti trąšas, cheminius augalų apsaugos produktus, kitas chemines medžiagas ir jų mišinius, jeigu jie gali patekti į vandenį ir sukelti vandens ekosistemų pakenkimus. Ši nuostata netaikoma naikinant invazinius augalus, įrašytus į Invazinių Lietuvoje rūšių sąrašą, patvirtintą Lietuvos Respublikos aplinkos ministro 2004 m. rugpjūčio 16 d. įsakymu Nr. D1-433 „Dėl Invazinių Lietuvoje rūšių sąrašo patvirtinimo“ (toliau – Invazinių Lietuvoje rūšių sąrašas) ar į 2014 m. spalio 22 d. Europos Parlamento ir Tarybos reglamente (ES) Nr. 1143/2014 dėl invazinių svetimų rūšių introdukcijos ir plitimo prevencijos ir valdymo nurodytą Sąjungai susirūpinimą keliančių invazinių rūšių sąrašą, jei invazinių augalų neįmanoma sunaikinti kitomis priemonėmis ir jei tai numatyta invazinių rūšių populiacijų gausos reguliavimo veiksmų planuose (toliau – Veiksmų planas), kurie turi būti parengti vadovaujantis Invazinių rūšių kontrolės ir naikinimo tvarkos aprašo, patvirtinto Lietuvos Respublikos aplinkos ministro 2002 m. liepos 1 d. įsakymu Nr. 352 „Dėl Introdukcijos, reintrodukcijos ir perkėlimo tvarkos aprašo, Invazinių rūšių kontrolės ir naikinimo tvarkos aprašo, Invazinių rūšių kontrolės tarybos sudėties ir nuostatų, Introdukcijos, reintrodukcijos ir perkėlimo programos patvirtinimo“ (toliau – Tvarkos aprašas) nuostatomis ar saugomų teritorijų planavimo dokumentuose, laikantis augalų apsaugos produktų etiketėje nustatytų reikalavimų. 
12.4.7. Ispaninio ariono paplitimo vietose, kuriose buvo naudojamos cheminės ir mechaninės naikinimo priemonės, Klientas turi teisę tikrinti darbų kokybę tiek fiziškai atvykdamas į darbų atlikimo vietą, tiek naudodamasis skaitmeninėmis stebėsenos duomenimis (stebėti GPS duomenis).
12.4.8. Naudojant gaudykles, Paslaugų teikėjas turi laikytis visų gamintojo pateiktų rekomendacijų – tai svarbu tiek užtikrinant saugumą, tiek siekiant didžiausio gaudyklių efektyvumo. Kiekviena gaudyklė turi turėti integruotą vietos nustatymo (GPS arba lygiavertį) siųstuvą, leidžiantį realiuoju arba periodiniu režimu nustatyti jos buvimo vietą ir atvaizduoti ją skaitmeniniame žemėlapyje. Arba gaudyklės gali būti sužymėtos unikaliu identifikaciniu numeriu, jų vietos pažymėtos skaitmeniniame žemėlapyje, o kiekvienas gaudyklės ištuštinimas registruojamas sistemoje, nurodant datą ir ištuštinamo turinio kiekį (kg).
12.4.9. Paslaugų teikėjas užtikrina GPS siųstuvų veikimą viso sezono metu. Duomenys turi būti pasiekiami Klientui realiuoju arba periodiniu režimu.
12.4.10. Ispaninių arionų rankinio rinkimo metu Paslaugų teikėjas privalo naudoti GPS sekimo įrenginius arba lygiaverčius sprendinius, fiksuojančius darbuotojų judėjimo trajektorijas aptarnaujamoje teritorijoje. Šie duomenys turi būti pateikiami skaitmeninio žemėlapio forma ir naudojami teritorijos padengimo bei darbo atlikimo kontrolei.
12.4.11. Po kiekvieno ispaninių arionų rinkimo etapo Paslaugų teikėjas privalo pateikti informaciją apie surinktų Arionų kiekį, apskaičiuotą ploto vienetui (kg/ha). Surinktų Arionų apskaita vykdoma pagal Paslaugų teikėjo taikomą pasirinktą vieningą metodiką.
12.4.12. Ispaninių arionų rankinio rinkimo metu Paslaugų teikėjas privalo užtikrinti, kad darbuotojų faktinis nueitas atstumas aptarnaujamoje teritorijoje būtų ne mažesnis kaip 3 000 metrų vienam hektarui. Darbuotojų judėjimo trajektorijos turi būti fiksuojamos GPS sekimo įrenginiais arba lygiaverčiais sprendimais ir pateikiamos skaitmeninio žemėlapio forma. Nurodytas nueito atstumo reikalavimas atitinka apytikslį 2–4 metrų atstumą tarp judėjimo trajektorijų ir taikomas teritorijos padengimo įvertinimui. Leidžiama iki ±15 % paklaida dėl reljefo, kliūčių ar teritorijos formos.
12.5. Didžiausią darbų dalį sudarys kasmetiniai mechaniniai darbai – rankinis šliužų rinkimas ir slėptuvių šalinimas 47,7 ha plote, bei žolės pjovimas (šienavimas) 10,4 ha teritorijoje. Papildomai kasmet numatomas cheminių priemonių barstymas 7,4 ha plote. Šios priemonės yra esminės šliužų populiacijos naikinimui ir gausumo reguliavimui, o jų vykdymą papildo gyventojų informavimo, organizacinės priemonės, gaudyklių įsigijimas ir kiti sprendimai.
12.6. Paslaugų teikėjas privalo vykdyti gyventojų informavimą apie ispaninių arionų naikinimo priemones, statydamas informacinius stendus aptarnaujamose teritorijose ir bendradarbiaudamas su Klientu. Paslaugų teikėjas suderinęs su Klientu privalo organizuoti ir įgyvendinti ne mažiau kaip 1–2 ispaninių arionų naikinimo akcijas per sezoną, įtraukiant vietos gyventojus ir bendruomenes. Paslaugų teikėjas privalo suteikti akcijos dalyviams būtinas priemones, reikalingas saugiam ir efektyviam ispaninių arionų rinkimui, įskaitant, apsaugines pirštines, maišelius, kibirėlius ar kitas analogiškas priemones. Informavimo ir gyventojų įtraukimo veiklos turi būti vykdomos laikantis galiojančių aplinkosaugos, darbų saugos ir visuomenės sveikatos reikalavimų. Paslaugų teikėjas privalo paruošti informaciją ir supažindinti visuomenę dėl planuojamųjų priemonių (priemonių Nr. 1–6), jų taikymo laiką ir tvarkymo plotų vietas viso įgyvendinimo laikotarpiu.
12.7. Preliminari 48 mėn. paslaugų apimtis pateikta 7 lentelėje, kurioje nurodytos preliminarios 48 (keturiasdešimt aštuonių) mėnesių paslaugų teikimo laikotarpio apimtys, kurios gali kisti (didėti ir (ar) mažėti), neviršijant 400.000 EUR įskaitant visus mokesčius. Klientas pasilieka teisę, atsižvelgdamas į Ariono gausumą, naujai nustatytas Ariono radavietes, koreguoti darbų apimtis, neviršijant ±30 proc. nuo planuojamų apimčių.
	
7 lentelė. Ispaninio ariono (Arion vulgaris) gausos reguliavimo preliminari 48 mėn. paslaugų apimtis.

	Eil.
Nr.
	Paslaugų pavadinimas
	Mato vnt.
	Preliminarios
48 mėn. paslaugų teikimo laikotarpio apimtys

	1.
	Ispaninio ariono (Arion vulgaris) gausos reguliavimas cheminėmis priemonėmis

	1.1.
	Ispaninio ariono populiacijos naikinimas moliuskocidais juos barstant 
	ha
	96,2

	1.2.
	Cheminių priemonių įsigijimas
	kg
	580

	2.
	Ispaninio ariono (Arion vulgaris) gausos reguliavimas mechaninėmis priemonėmis

	2.1.
	Rankinis ispaninio arionio rinkimas
	ha
	3911,4

	2.2.
	Ispaninio ariono slėptuvių identifikavimas ir šalinimas
	ha
	477

	2.3
	Žolės pjovimas/šienavimas (ispaninio ariono su žalios masės surinkimu ir išvežimu)
	ha
	540

	2.4
	Gaudyklių įsigijimas
	vnt.
	314

	2.5
	Organizuoti teritorijos tvarkymo talkas (vnt.), planuojant šliužų naikinimo dienas ir aprūpinant reikalingomis priemonėmis gyventojus
	vnt.
	6

	2.6
	Paruošti informaciją ir supažindinti visuomenę dėl planuojamųjų priemonių (Nr. 1–6), jų taikymo laiką ir tvarkymo plotų vietas viso įgyvendinimo laikotarpiu
	vnt.
	10


Sutarties 2 priedas

TVIRTINU: _________________________
Vilniaus miesto savivaldybės administracijos
             __________________ skyrius 

   20__ m. _______________ mėn. ___ d.



UŽSAKYMAS PASLAUGOMS SUTEIKTI

20__ m. ____________ mėn. ____ d. Nr. 


1. Paslaugų teikėjas: _________________________________________________________________
2. Klientas: _________________________________________________________________
3. Sutarties pavadinimas: ______________________________________________________
4. Sutarties Nr. ______________________________________________________________
5. Sutarties pasirašymo data:  ___________________________________________________
6. Pagal sutarties sąlygas, prašome suteikti šias paslaugas:

	Paslaugų pavadinimas 
	

	
	

	Paslaugų atlikimo vieta
	

	
	

	Paslaugų apimtys
	

	
	

	Paslaugų atlikimo terminas (pradžia, pabaiga)
	

	
	

	Kita informacija (pastabos)
	

	
	




   Klientas ar jo įgaliotas asmuo		Paslaugų teikėjas ar jo įgaliotas asmuo
   
   ____________________			 ____________________	








3 priedas
(forma F-2)


Klientas: 
Vilniaus miesto savivaldybės administracijos
__________________ skyrius

Paslaugų teikėjas: __________________

Sutartis: data ________,  Nr.________




Perdavimo-priėmimo AKTAS

20__ m. _________ mėn. ___ d. Nr. ____________


	Eil. Nr.
	Paslaugų pavadinimas
	Mato vnt.
	Apimtis
	Kaina (EUR) be PVM

	
	
	
	
	vieneto
	visos apimties

	1
	2
	3
	4
	5
	6=4x5

	
	
	
	
	
	

	
	
	
	
	
	

	
	
	
	
	
	

	
	
	
	
	
	

	
	
	
	
	
	

	
	
	
	
	
	

	
	
	
	
	
	

	
	
	
	
	
	

	Viso EUR be PVM:
	

	PVM 21%:
	

	Viso EUR su PVM:
	





Paslaugas pridavė (Paslaugų teikėjas ar jo įgaliotas asmuo):     



                                           
Paslaugas priėmė (Klientas ar jo įgaliotas asmuo):            




                                 

